IL-QORTI EWROPEA TAL-AWDITURI

12, rue Alcide De Gasperi

1615 Luxembourg

LUXEMBOURG

Tel. +352 4398-1

E-mail: eca-info@eca.europa.eu

Internet: http://eca.europa.eu

Twitter: @EUAuditorsECA

YouTube: EUAuditorsECA

Ħafna informazzjoni addizzjonali dwar l-Unjoni Ewropea hija disponibbli fuq l-Internet.

Jista’ jsir aċċess għaliha permezz tas-server Europa (http://europa.eu).

Il-Lussemburgu: L-Uffiċċju tal-Pubblikazzjonijiet tal-Unjoni Ewropea, 2015

Print | ISBN 978-92-872-1993-0 | ISSN 1831-0907 | doi:10.2865/583530 | QJ-AB-15-001-MT-C
PDF | ISBN 978-92-872-1940-4 | ISSN 1977-5741 | doi:10.2865/16319 | QJ-AB-15-001-MT-N
EPUB | ISBN 978-92-872-1972-5 | ISSN 1977-5741 | doi:10.2865/817552 | QJ-AB-15-001-MT-E

© L-Unjoni Ewropea, 2015

Ir-riproduzzjoni hija awtorizzata kemm-il darba jissemma s-sors oriġinali.

Għal kwalunkwe użu jew riproduzzjoni tal-Figura 2, għandu jintalab permess direttament mingħand id-detentur tad-drittijiet tal-awtur.

KIF GĦANDEK TAGĦMEL BIEX TIKSEB IL-PUBBLIKAZZJONIJIET TAL-UE

Pubblikazzjonijiet bla ħlas:

•kopja waħda:
permezz tal-EU Bookshop (http://bookshop.europa.eu);

•iżjed minn kopja waħda jew posters/mapep:
mir-rappreżentanzi tal-Unjoni Ewropea (http://ec.europa.eu/represent_mt.htm),
mid-delegazzjonijiet f’pajjiżi li mhumiex fl-UE (http://eeas.europa.eu/delegations/index_mt.htm),
billi tikkuntatja s-servizz Europe Direct (http://europa.eu/europedirect/index_mt.htm)
jew ċempel 00 800 6 7 8 9 10 11 (numru tat-telefown bla ħlas minn kullimkien fl-UE) (*).

(*)L-informazzjoni mogħtija hija b’xejn, kif ukoll it-telefonati ġeneralment huma b’xejn (għalkemm xi operaturi, kabini tat-telefown jew lukandi jistgħu jitolbu ħlas).

Pubblikazzjonijiet bi ħlas:

•permezz tal-EU Bookshop (http://bookshop.europa.eu).

MT
2015

Nru 01

Rapport Speċjali

Trasport minn Passaġġi
fuq l-Ilma Interni
fl-Ewropa: L-ebda
titjib sinifikanti
fis-sehem modali
u fil-kundizzjonijiet ta’
navigabbiltà mill-2001 ’il
hawn

(skont l-Artikolu 287(4), it-tieni subparagrafu, TFUE)

Tim tal-awditjar

Ir-rapporti speċjali tal-QEA jagħtu r-riżultati tal-awditi tal-prestazzjoni u tal-konformità tagħha ta’ oqsma baġitarji jew suġġetti ta’ ġestjoni speċifiċi. Il-QEA tagħżel u tfassal dawn il-kompiti tal-awditjar biex ikollhom impatt massimu billi tqis ir-riskji għall-prestazzjoni jew għall-konformità, il-livell ta’ introjtu jew ta’ nfiq involut, l-iżviluppi li jkunu għad iridu jseħħu u l-interess politiku u pubbliku.

Dan l-awditu tal-prestazzjoni ġie prodott mill-Awla II tal-Awditjar - immexxija mill-Membru tal-QEA s-Sur Henri Grethen - li tispeċjalizza fl-oqsma ta’ nfiq ta’ politiki strutturali, trasport u enerġija. L-awditu tmexxa mill-Membru tal-QEA Iliana Ivanova, b’appoġġ minn Tony Murphy, kap tal-kabinett; Mihail Stefanov, attaché tal-kabinett; Pietro Puricella, kap tal-unità; Enrico Grassi, kap tat-tim; Christian Wieser, awditur; Erika Soveges, awditur; Erki Must, awditur; Di Hai, awditur.

Mix-xellug għal-lemin: E. Soveges, M. Stefanov, P. Puricella, C. Wieser, I. Ivanova, E. Must, E. Grassi, D. Hai, T. Murphy.

Werrej

Abbrevjazzjonijiet

Glossarju

Sommarju Eżekuttiv

Introduzzjoni

Il-karatteristiċi tat-trasport tal-merkanzija minn passaġġi fuq l-ilma interni fl-UE

L-objettivi tal-politika u l-ostakli prinċipali fir-rigward tat-trasport tal-merkanzija minn passaġġi fuq l-ilma interni fl-UE

Ir-rwol tal-Kummissjoni Ewropea u tal-Istati Membri

L-ambitu u l-approċċ tal-awditjar

Osservazzjonijiet

Is-sehem modali tal-IWT ma żdiedx b’mod sinifikanti u l-proġetti ffinanzjati mill-UE ma kkontribwixxewx b’mod effettiv għat-titjib tal-kundizzjonijiet kumplessivi ta’ navigabbiltà

Ma kien hemm l-ebda żieda sinifikanti fis-sehem modali tat-trasport tal-merkanzija minn passaġġi fuq l-ilma interni

Ġew indirizzati biss ftit ostakli iżolati, mingħajr ma tqiesu aspetti tal-kurituri u tal-manutenzjoni

Dewmien fl-implimentazzjoni, parzjalment dovut għal proċeduri amministrattivi fit-tul

L-istrateġiji tal-UE għall-IWT ma kinux ibbażati fuq analiżi komprensiva u robusta

L-istrateġiji tal-UE mhumiex ibbażati fuq analiżi robusta

L-Istrateġiji tal-UE ma indirizzawx bis-sħiħ ostakli ewlenin importanti għall-implimentazzjoni tagħhom fil-livell tal-Istati Membri

Approċċ mhux iffukat biżżejjed fl-għażla tal-proġetti

L-Istati Membri ma jagħtux biżżejjed attenzjoni għall-manutenzjoni tax-xmajjar

Konklużjonijiet u rakkomandazzjonijiet

Anness I | — | Klassifikazzjoni ta’ passaġġi fuq l-ilma interni Ewropej skont ir-Riżoluzzjoni nru 92/2 tal-Konferenza Ewropea tal-Ministri tat-Trasport
Anness II | — | Lista ta’ proġetti eżaminati mill-Qorti
Anness III | — | Is-sehem modali tat-trasport minn passaġġi fuq l-ilma interni fost il-modalitajiet kollha tat-trasport fuq l-art fl-Istati Membri (SM) fuq il-kuritur prinċipali tal-passaġġi fuq l-ilma interni, mill-2001 sal-2012 (f’%)
Anness IV | — | Il-varjanti differenti għall-eliminazzjoni tal-ostaklu fis-sezzjoni Straubing-Vilshofen
Anness V | — | L-ispiża tal-eliminazzjoni ta’ ostakli skont il-PLATINA inventory of bottlenecks and missing links (Inventarju tal-proġett PLATINA tal-ostakli u l-konnessjonijiet neqsin) tal-31.3.2010

Ir-risposti tal-Kummissjoni

Abbrevjazzjonijiet

AGN: Ftehim Ewropew dwar il-passaġġi prinċipali fuq l-ilma interni ta’ importanza internazzjonali

CEF: Faċilità Nikkollegaw l-Ewropa

DĠ Ambjent: Direttorat Ġenerali għall-Ambjent

DĠ Mobilità u Trasport: Direttorat Ġenerali għall-Mobilità u t-Trasport

DĠ Politika Reġjonali u Urbana: Direttorat Ġenerali għall-Politika Reġjonali u Urbana

FEŻR: Fond Ewropew għall-Iżvilupp Reġjonali

IWT: Trasport minn passaġġi fuq l-ilma interni

NU/KEE: Kummissjoni Ekonomika għall-Ewropa tan-Nazzjonijiet Uniti

SM: Stat Membru

TEN-T: Netwerk Trans-Ewropew tat-Trasport

Glossarju

Fundar tal-ilma: L-għoli tal-parti mgħaddsa ta’ bastiment. Aktar kemm titgħabba merkanzija, aktar ikun għoli l-fundar tal-ilma mgħobbi.

Magna ta’ rfigħ għad-dgħajjes: kostruzzjoni għall-irfigħ jew it-tniżżil ta’ bastimenti bejn żewġ livelli ta’ ilma.

Natura 2000: Netwerk ta’ żoni ta’ protezzjoni tan-natura fit-territorju tal-Unjoni Ewropea.

Netwerk ewlieni: Parti min-netwerk TEN-T li l-Istati Membri għandhom l-obbligu legali li jlestu sal-2030.

Netwerk komprensiv: Parti min-netwerk TEN-T li l-Istati Membri għandhom l-obbligu legali li jikkompletaw sal-2050.

Ostaklu: Skont ir-Riżoluzzjoni Nru 49 tal-2005, tal-Kummissjoni Ekonomika għall-Ewropa tan-Nazzjonijiet Uniti (NU/KEE), it-terminu jintuża għal sezzjonijiet ta’ passaġġi fuq l-ilma interni b’valuri ta’ parametri li huma sostanzjalment aktar baxxi mir-rekwiżiti fil-mira.

Passaġġ fuq l-ilma intern (IWW): Ilmijiet li jinsabu fuq l-art prinċipali, li jistgħu jintużaw minn vapuri b’kapaċità minima tat-trasport ta’ 50 t meta jkunu b’tagħbija normali. Dawn jinkludu xmajjar, lagi u kanali navigabbli.

Programm operazzjonali: Programm approvat mill-Kummissjoni, ta’ investimenti ffinanzjati mill-UE li jkunu saru minn Stat Membru, li jieħu l-għamla ta’ sett koerenti ta’ prijoritajiet li jinkludu miżuri pluriennali li taħthom jiġu kkofinanzjati proġetti.

RIS: Is-Servizzi tal-Informazzjoni tax-Xmajjar huma sistemi moderni tal-ġestjoni tat-traffiku, li jippermettu trasferiment rapidu ta’ data elettronika bejn l-ilma u x-xatt permezz ta’ skambju ta’ informazzjoni minn qabel u f’ħin reali.

Sehem modali: (imsejjaħ ukoll ripartizzjoni modali jew qsim modali) huwa s-sehem tat-total tal-vjaġġi, tal-volum, tal-piż, tal-prestazzjoni tal-vettura jew tat-trasport (kilometri tal-vettura, tat-tunnellati jew tal-passiġġieri) ta’ modalitajiet alternattivi ta’ trasport, bħal trasport bit-triq, bil-ferrovija, minn passaġġi fuq l-ilma interni, trasport marittimu u dak bl-ajru, inkluż trasport mhux immotorizzat. F’dan ir-rapport, is-sehem modali jirreferi għat-tliet modalitajiet prinċipali tat-trasport fuq l-art: bit-triq, bil-ferrovija u minn passaġġi fuq l-ilma interni.

Spazju għoli liberu tal-pontijiet: id-distanza bejn wiċċ l-ilma u l-punt l-aktar baxx tal-pont.

tkm: Tunnellata-kilometri: unità ta’ kejl għar-reġistrazzjoni tal-output tat-trasport, li tikkorrispondi għall-ġarr ta’ tunnellata waħda fuq distanza ta’ 1 km, ikkalkulata permezz tal-multiplikazzjoni tal-kwantità li tinġarr f’tunnellati bid-distanza koperta f’km. Id-distanza fit-territorju nazzjonali tal-pajjiż rapportatur biss, tittieħed inkunsiderazzjoni għal trasport nazzjonali, internazzjonali u dak fi tranżitu.

TUE: L-unità ekwivalenti għal 20 pied tintuża biex tiddeskrivi l-kapaċità ta’ vapuri bil-kontejners u terminali għall-kontejners, fuq il-bażi tal-volum ta’ kontejner intermodali b’tul ta’ 20 pied (6,1 m), kaxxa tal-metall ta’ daqs standard li tista’ tiġi trasferita faċilment bejn modalitajiet differenti tat-trasport, bħal vapuri, ferroviji u trakkijiet.

Xatba: Apparat għall-irfigħ u t-tniżżil ta’ dgħajjes bejn meded tal-ilma f’livelli differenti f’passaġġi tax-xmajjar jew tal-kanali.

Sommarju eżekuttiv

I

Flimkien mat-trasport bit-triq u bil-ferrovija, it-trasport minn passaġġi fuq l-ilma interni huwa wieħed mit-tliet modalitajiet prinċipali tat-trasport fuq l-art. Il-merkanzija tiġi trasportata bil-vapuri permezz ta’ passaġġi fuq l-ilma interni, bħal kanali, xmajjar u lagi, bejn portijiet interni u mollijiet. L-UE għandha l-għan li ċċaqlaq it-traffiku mit-toroq għal modalitajiet tat-trasport li jiffavorixxu aktar l-ambjent, li jinkludu t-trasport minn passaġġi fuq l-ilma interni, billi hemm benefiċċji potenzjali f’termini ta’ ffrankar tal-ispejjeż, ta’ tnaqqis fit-tniġġis u ta’ żieda fis-sikurezza tat-trasport. L-istrateġiji tal-UE identifikaw l-eliminazzjoni ta’ ostakli tal-infrastruttura bħala rekwiżit ewlieni għall-iżvilupp tan-navigazzjoni interna fl-Ewropa.

II

Il-Qorti eżaminat jekk l-istrateġiji għat-trasport tal-merkanzija minn passaġġi fuq l-ilma interni ġewx implimentati b’mod effettiv mill-Kummissjoni u mill-Istati Membri tal-UE. B’mod partikolari, hija vvalutat żewġ mistoqsijiet prinċipali tal-awditjar:

i)Il-proġetti kkofinanzjati mill-baġit tal-UE kkontribwixxew b’mod effettiv biex jiżdied is-sehem modali tat-trasport tal-merkanzija minn passaġġi fuq l-ilma interni u biex jittejbu l-kundizzjonijiet ta’ navigabbiltà?

ii)L-istrateġiji tal-UE għat-trasport minn passaġġi fuq l-ilma interni kienu koerenti u bbażati fuq analiżijiet rilevanti u komprensivi?

III

L-awditu kopra d-dokumenti ta’ politika u ta’ strateġija mill-2001 ’il quddiem u eżamina d-dokumenti prinċipali ta’ politika u ta’ strateġija, l-informazzjoni li saret disponibbli mill-Kummissjoni, mill-Kummissjoni Ekonomika għall-Ewropa tan-Nazzjonijiet Uniti (NU/KEE) u minn partijiet terzi oħra, kif ukoll indikaturi finanzjarji, tat-trasport u tan-navigabbiltà li huma rilevanti. Barra minn hekk, matul il-perjodu ta’ programmazzjoni 2007-2013, twettqu żjarat tal-awditjar fuq il-post lil 12-il proġett iffinanzjat mill-UE fil-Belġju, fir-Repubblika Ċeka, fil-Ġermanja u fl-Ungerija, li ġew iffinanzjati kemm taħt il-baġit tan-Netwerk Trans-Ewropew tat-Trasport (TEN-T) kif ukoll dak tal-Fondi Strutturali (FS).

IV

Kumplessivament, il-Qorti sabet li l-objettiv tal-politika fir-rigward taċ-ċaqliq tat-traffiku mit-toroq għat-trasport minn passaġġi fuq l-ilma interni u dak tat-titjib tan-navigabbiltà ma kinux intlaħqu. Bejn l-2001, id-data meta dan l-objettiv ġie stabbilit u l-2012, id-data meta l-informazzjoni statistika l-aktar reċenti saret disponibbli, is-sehem modali tat-trasport minn passaġġi fuq l-ilma interni ma żdiedx b’mod sostanzjali u varja b’madwar 6 %. Għalhekk, il-Qorti tqis li l-istrateġiji tal-UE għat-trasport minn passaġġi fuq l-ilma interni ma ġewx implimentati b’mod effettiv.

V

Il-proġetti ffinanzjati mill-UE li ġew eżaminati mhux dejjem kienu konsistenti mal-objettivi tat-trasport tal-merkanzija minn passaġġi fuq l-ilma interni u ftit minnhom biss tejbu l-kundizzjonijiet ta’ navigabbiltà. B’mod partikolari, l-ostakli iżolati ġew eliminati iżda dawn xorta waħda kienu mdawrin b’ostakli oħra. B’riżultat ta’ dan, l-impatt ta’ dawn il-proġetti fuq it-trasport minn passaġġi fuq l-ilma interni kien baxx.

VI

Dan kien parzjalment dovut għal dgħufijiet fl-istrateġiji tal-UE għat-trasport minn passaġġi fuq l-ilma interni (li ma kinux ibbażati fuq analiżi robusta u komprensiva biżżejjed) u minħabba l-użu mhux iffukat minn riżorsi limitati fil-livell tal-UE u f’dak tal-Istati Membri. Barra minn hekk, l-approċċi tal-Istati Membri għat-trasport minn passaġġi fuq l-ilma interni ma kinux konsistenti matul il-kurituri prinċipali. L-istrateġiji tal-UE ma tawx biżżejjed kunsiderazzjoni lill-aspetti ambjentali u lill-attenzjoni li l-Istati Membri taw għall-manutenzjoni tax-xmajjar.

VII

Il-Qorti tirrakkomanda:

Rakkomandazzjoni 1

Sabiex tittejjeb l-effettività tal-finanzjament mill-UE fir-rigward tat-trasport minn passaġġi fuq l-ilma interni u biex tiġi żgurata prestazzjoni aħjar tal-proġetti:

(a)L-Istati Membri għandhom jipprijoritizzaw proġetti ta’ passaġġi fuq l-ilma interni li jkunu fuq il-kurituri, ix-xmajjar jew is-segmenti tax-xmajjar li jipprovdu l-akbar u l-aktar benefiċċji immedjati għat-titjib tat-trasport minn passaġġi fuq l-ilma interni.

(b)Meta tagħżel proposti għall-proġetti biex jiġu ffinanzjati, il-Kummissjoni għandha tiffoka l-finanzjament tagħha fuq dawk il-proġetti li huma l-aktar rilevanti għat-trasport minn passaġġi fuq l-ilma interni u li għalihom diġà hemm pjanijiet avvanzati stabbiliti għall-eliminazzjoni ta’ ostakli fil-qrib.

Rakkomandazzjoni 2

Fir-rigward tal-iżvilupp futur tal-istrateġija tal-UE għat-trasport tal-merkanzija minn passaġġi fuq l-ilma interni, u bil-ħsieb li tinkiseb koordinazzjoni aħjar bejn l-Istati Membri,

(a)il-Kummissjoni għandha twettaq analiżijiet fil-fond tas-suq u l-benefiċċji potenzjali tan-navigazzjoni interna fuq segmenti differenti tax-xmajjar u tikkoordina madwar l-Istati Membri l-implimentazzjoni tan-netwerk TEN-T ewlieni, filwaqt li tieħu inkunsiderazzjoni l-potenzjal tagħhom għall-iżvilupp ta’ kurituri tat-trasport tal-merkanzija minn passaġġi fuq l-ilma interni;

(b)matul l-implimentazzjoni tal-kurituri, il-Kummissjoni u l-Istati Membri għandhom jaqblu dwar objettivi speċifiċi u li jistgħu jintlaħqu u dwar stadji importanti preċiżi għall-eliminazzjoni ta’ ostakli fuq il-kurituri fil-qafas tal-Faċilità Nikkollegaw l-Ewropa. Dan għandu jieħu kont dovut tal-objettiv tat-TEN-T fir-rigward tal-ikkompletar tan-netwerk ewlieni sal-2030, tad-disponibbiltà tal-fondi fil-livell tal-UE u f’dak tal-Istati Membri u tal-kunsiderazzjonijiet politiċi u ambjentali fir-rigward tal-bini ta’ infrastrutturi ġodda tat-trasport minn passaġġi fuq l-ilma interni (jew it-titjib ta’ dawk eżistenti);

(c)Fil-kuntest tar-reviżjoni li jmiss tar-Regolament dwar it-TEN-T, il-Kummissjoni għandha tipproponi t-tisħiħ tal-bażi legali sabiex (i) twessa’ r-rekwiżiti ta’ rappurtar fir-rigward tal-istatus ta’ navigazzjoni tal-passaġġi fuq l-ilma u (ii) teħtieġ li l-Istati Membri jelaboraw pjanijiet nazzjonali ta’ manutenzjoni tal-passaġġi fuq l-ilma interni b’mod koordinat.

Introduzzjoni

Il-karatteristiċi tat-trasport tal-merkanzija minn passaġġi fuq l-ilma interni fl-UE

01

Flimkien mat-trasport bit-triq u bil-ferrovija, it-trasport minn passaġġi fuq l-ilma interni huwa wieħed mit-tliet modalitajiet prinċipali tat-trasport fuq l-art. Il-bastimenti jittrasportaw il-merkanzija permezz ta’ passaġġi fuq l-ilma interni, bħal kanali, xmajjar u lagi, bejn portijiet interni u mollijiet.

02

Nofs il-popolazzjoni tal-Ewropa tgħix qrib il-kosta jew qrib passaġġi fuq l-ilma interni u l-biċċa l-kbira miċ-ċentri industrijali Ewropej jistgħu jintlaħqu permezz ta’ navigazzjoni interna. In-netwerk internazzjonali prinċipali tal-passaġġi fuq l-ilma interni huwa n-netwerk tar-Renu-Danubju li, bit-tul tiegħu ta’ 14 360 km, jirrappreżenta kważi nofs il-passaġġi fuq l-ilma interni ta’ importanza internazzjonali¹. Il-baċiri l-aktar importanti huma:

i)Il-baċir tar-Renu, li huwa l-passaġġ fuq l-ilma l-aktar żviluppat, mantnut u utilizzat għal skopijiet ta’ trasport tal-merkanzija. Huwa kkaratterizzat mill-ogħla densità tal-popolazzjoni u tal-passaġġi fuq l-ilma. Madwar 80 % tat-trasport kumplessiv tal-merkanzija minn passaġġi fuq l-ilma interni jinġarr fuq din ix-xmara.

ii)Il-baċir tad-Danubju, li għandu l-potenzjal li jiggarantixxi n-navigazzjoni fuq ix-xmajjar bejn il-Baħar tat-Tramuntana u l-Baħar l-Iswed. Madwar 9 % tat-trasporti kumplessivi minn passaġġi fuq l-ilma interni jitwettqu fuq id-Danubju u fuq il-Kanal Renu-Main-Danubju.

03

Aktar minn terz tal-passaġġi fuq l-ilma tal-baċir tar-Renu-Danubju ma jissodisfawx l-istandards stabbiliti għall-passaġġi fuq l-ilma mill-Konferenza Ewropea tal-Ministri tat-Trasport² (ara l-Anness I) u hemm differenzi sostanzjali fil-kwalità tal-infrastrutturi fil-Lvant u fil-Punent tal-linja li tifred l-ilmijiet Bavarjana³. L-Unjoni Ewropea għandha l-għan li tikseb dawn l-istandards għan-netwerk trans-Ewropew tagħha, kollu kemm hu (ara l-Figura 1).

04

It-trasportar ta’ merkanzija fuq il-passaġġi fuq l-ilma interni jista’ jkun vantaġġuż, billi kompożizzjonijiet ta’ braken imbuttati jistgħu jittrasportaw aktar oġġetti għal kull unità ta’ distanza (tKm) minn kwalunkwe tip ieħor ta’ trasport fuq l-art, u jistgħu jgħinu biex jitnaqqas it-traffiku fit-toroq. Bastimenti tan-navigazzjoni interna għandhom kapaċità tat-tagħbija li hija ekwivalenti għal mijiet ta’ trakkijiet, fatt li jkun jista’ jgħin biex jiġu ffrankati l-ispejjeż għat-trasport, jitnaqqsu l-emissjonijiet u titneħħa l-konġestjoni mit-toroq (ara l-Figura 2). Barra minn hekk, bastiment interni għandhom rekords tas-sikurezza tajbin ħafna.

Figura 1

Passaġġi prinċipali fuq l-ilma interni fl-UE (netwerk TEN-T komprensiv u ewlieni)

Sors: Il-Kummissjoni Ewropea.

Figure 2

Vantaġġi potenzjali ta’ navigazzjoni interna f’termini ta’ spejjeż esterni (ċenteżmi għal kull tunnellata-kilometru) u ta’ kapaċità tat-trasport

Is-somma tal-ispejjeż esterni għall-bastimenti interni hija l-aktar baxxa b’ħafna (valuri medji għat-trasporti magħżula ta’ merkanzija bl-ingrossa

Sors: PLANCO Consulting & Bundesanstalt für Gewässerkunde 2007.

Il-bastimenti interni jaqbżu lit-trasport bit-triq u bil-ferrovija f’termini ta’ kapaċità ta ’ trasport

Sors: via donau

05

It-trasport minn passaġġi fuq l-ilma interni huwa effiċjenti fl-enerġija, billi bastiment intern jista’ jittrasporta tunnellata waħda ta’ merkanzija kważi erba’ darbiet aktar ‘il bogħod minn trakk bl-istess konsum ta’ enerġija (370 km imqabbla ma’ 300 km bil-ferrovija u 100 km bit-trakkijiet). Barra minn hekk, l-ispiża tat-trasport hija kompetittiva u l-ispiża unitarja tonqos fuq distanzi twal (ara t-Tabella 1). Madankollu, billi t-trasport minn passaġġi fuq l-ilma interni huwa aktar bil-mod mit-trasport bit-triq, dan komunement jintuża għal merkanzija li ma teħtieġx ħinijiet ta’ konsenja mgħaġġla, bħal minerali tal-metall, prodotti agrikoli, kokk u prodotti petrolifiċi raffinati, faħam u żejt mhux raffinat. F’dawn l-aħħar ftit snin, kien hemm ukoll żieda fit-trasport bil-kontejners, speċjalment fuq il-baċir tar-Renu.

06

Madankollu, il-passaġġi fuq l-ilma għandhom ambitu ġeografiku limitat. Barra minn hekk, fil-każ ta’ problemi tul ir-rotta, bħal aċċidenti, kundizzjonijiet ħżiena tat-temp jew livelli tal-ilma li jkunu għoljin jew baxxi b’mod eċċessiv, il-bastimenti rarament jistgħu jingħataw rotta alternattiva. Barra minn hekk, il-vantaġġi tal-ispejjeż jistgħu jimmaterjalizzaw biss f’ċerti ċirkustanzi, skont id-distanza tat-trasport ta’ merkanzija minn passaġġi fuq l-ilma u skont id-distanza tal-kunsinnatarju jew tad-destinatarju mill-punt tat-trasbord, fejn il-merkanzija tiġi trasferita minn jew lejn il-bastimenti.

Tabella 1

Eżempji ta’ spiża għat-trasport għal kull tunnellata-kilometru f’ċenteżmi tal-euro għal distanzi tat-trasport ta’ 200 km u 1 000 km

Modalità tat-trasport tal-merkanzija | 200 km | 1 000 km
Bit-triq | 14.30 | 8.80
Bil-ferrovija | 16.04 | 7.40
Minn passaġġ fuq l-ilma intern | 2.73 | 1.95

Sors: Planco Consulting GmbH, Economical and Ecological Comparison of Transport Modes: Road, Railways and Inland waterways (Tqabbil Ekonomiku u Ekoloġiku ta’ Modalitajiet tat-Trasport: bit-Triq, bil-Ferroviji u minn Passaġġi fuq l-ilma interni), Novembru 2007.

L-objettivi tal-politika u l-ostakli prinċipali fir-rigward tat-trasport tal-merkanzija minn passaġġi fuq l-ilma interni fl-UE

07

F’Ġunju 2001, il-Kummissjoni Ewropea ħarġet White Paper dwar il-politika Ewropea tat-trasport⁴, fejn hija pproponiet iċ-ċaqliq tal-bilanċ bejn il-modalitajiet tat-trasport, ir-rivitalizzazzjoni tal-ferroviji, il-promozzjoni tat-trasport bil-baħar u minn passaġġi fuq l-ilma interni u l-kontroll taż-żieda fit-trasport bl-ajru. Fl-2006, l-eżami ta’ nofs it-terminu ta’ din il-White Paper⁵ żied l-objettiv strateġiku għall-ġlieda kontra l-konġestjoni fit-toroq. Dawn l-objettivi ġew ikkonfermati fil-White Paper tal-2011 dwar it-Trasport⁶, li pprevediet iċ-ċaqliq tal-merkanzija mit-trasport bit-triq għal dak bil-ferrovija jew dak fuq l-ilma.

08

Sabiex tilħaq l-objettivi tal-politika tagħha, il-Kummissjoni Ewropea adottat il-programm NAIADES⁷ biex tippromwovi t-trasport minn passaġġi fuq l-ilma interni permezz ta’ azzjonijiet f’ħames oqsma interdipendenti (ara l-Kaxxa 1).

09

Kemm il-White Paper tal-2001 kif ukoll dik tal-2011, u l-programmi NAIADES tal-2006 u dak tal-2013, indikaw il-ħtieġa li jiġu eliminati l-ostakli sabiex jittejbu l-kundizzjonijiet ta’ navigabbiltà fuq ix-xmajjar u għalhekk, jiġu eliminati l-ostakli prinċipali tal-infrastruttura għall-iżvilupp tan-navigazzjoni interna fl-Ewropa.

Kaxxa 1

Il-programmi ta’ azzjoni NAIADES

NAIADES tfisser “Azzjoni u Żvilupp tan-Navigazzjoni u Passaġġi fuq l-Ilma Interni fl-Ewropa”. Il-Pjan ta’ azzjoni NAIADES ġie abbozzat fl-2006. Dan kien inizjattiva tal-Kummissjoni Ewropea biex issaħħaħ l-użu min-navigazzjoni interna bħala parti mis-soluzzjonijiet għal merkanzija intermodali, sabiex jinħoloq netwerk tat-trasport madwar l-Ewropa kollha, li huwa sostenibbli, kompetittiv u li jiffavorixxi l-ambjent. Huwa pprovda orjentazzjoni ta’ politika għal approċċ konġunt biex jissaħħaħ it-trasport minn passaġġi fuq l-ilma interni u ppropona azzjonijiet f’ħames oqsma ta’ intervent: is-suq, il-flotot, l-impjiegi u l-ħiliet, l-immaġni u l-infrastruttura.

Il-programm NAIADES II⁸, li ġie ppubblikat fl-2013, ġie wara l-programm NAIADES. L-objettiv tiegħu huwa li jippromwovi n-navigazzjoni interna permezz ta’: (i) infrastruttura ġdida, inklużi s-sejba ta’ soluzzjonijiet għal konnessjonijiet neqsin u t-tneħħija tal-ostakli importanti u l-iżvilupp tal-portijiet, (ii) innovazzjoni, (iii) funzjonament bla xkiel tas-suq, (iv) kwalità ambjentali permezz ta’ emissjonijiet baxxi, (v) forza tax-xogħol b’ħiliet u impjiegi ta’ kwalità u (vi) integrazzjoni tat-trasport minn passaġġi fuq l-ilma interni fil-katina loġistika multimodali.

10

F’dan il-kuntest, il-Kummissjoni kienet identifikat infrastruttura inadegwata (jiġifieri ostakli u konnessjonijiet neqsin) bħala ostaklu kbir għan-navigazzjoni interna. It-tipi l-aktar komuni ta’ ostakli u konnessjonijiet neqsin tax-xmajjar huma:

i)Pontijiet. L-ispazju għoli liberu tal-pontijiet u l-wisa’ tal-passaġġi bejn l-irfid jiddeterminaw id-daqs tal-bastimenti interni u l-għadd ta’ saffi tal-kontejners li jistgħu jittrasportaw. L-ispazju għoli liberu vertikali tal-pontijiet jonqos bil-livelli għoljin tal-ilma u jiżdied bil-livelli baxxi tal-ilma (ara l-Istampa 1).

Stampa 1

Bastiment intern għaddej taħt pont

Sors: Il-Kummissjoni Ewropea.

ii)Kanal navigabbli. Il-wisa’ u l-għamla tal-kanal navigabbli jiddeterminaw jekk il-bastimenti li jinnavigaw ‘il fuq u ‘l isfel fuq ix-xmara jistgħux jgħaddu simultanjament u l-veloċità tan-navigazzjoni. Il-fond tal-ilma disponibbli fil-kanal navigabbli jiddetermina kemm-il tunnellata ta’ merkanzija jistgħu jinġarru fuq bastiment intern. II-fundar tal-ilma mgħobbi għandu influwenza deċisiva fuq il-kosteffettività tat-trasport minn passaġġi fuq l-ilma interni (ara l-Figura 3).

Figura 3

Terminoloġija użata għad-dimensjonijiet tal-kanali navigabbli

Sors: via donau

iii)Xtiebi. Il-kapaċità tax-xtiebi tista’ twassal għal ħinijiet ta’ vvjaġġar imtawla minħabba ħinijiet ta’ stennija dovuti għad-daqs tal-bastiment jew tal-konvojs li jistgħu jgħaddu mill-kompartiment(i). Ix-xtiebi ta’ kompartimenti uniċi għandhom ir-riskju li jimblukkaw in-navigazzjoni interna fuq ix-xmara kollha kemm hi jekk waħda biss tingħalaq għall-manutenzjoni (ara l-Istampa 2).

Stampa 2

Bastiment intern fix-xatba f’Lanaye

Sors: Il-Qorti Ewropea tal-Awdituri.

iv)Konnessjonijiet neqsin. Dawn huma partijiet min-netwerk futur tal-passaġġi fuq l-ilma interni ta’ importanza internazzjonali, li ma jeżistux fil-preżent. Eżempju ta’ konnessjoni nieqsa rilevanti huwa l-konnessjoni Seine-Scheldt bejn Franza u l-Belġju, li bħalissa qed tiġi indirizzata mill-Istati Membri kkonċernati u mit-TEN-T (ara l-Figura 4).

Figura 4

Il-konnessjoni nieqsa bejn is-Seine u x-Scheldt

Sors: Il-Kummissjoni Ewropea.

Ir-rwol tal-Kummissjoni Ewropea u tal-Istati Membri

11

Il-Kummissjoni Ewropea timplimenta l-politiki tat-trasport tagħha prinċipalment permezz ta’ żewġ Direttorati Ġenerali tal-Kummissjoni: id-DĠ Mobilità u Trasport, li jistabbilixxi politiki tat-trasport u jiffinanzja proġetti tal-infrastruttura tat-trasport taħt il-programm TEN-T, u d-DĠ Politika Reġjonali u Urbana, li jipprovdi appoġġ finanzjarju lill-Istati Membri (SM) u lir-reġjuni permezz tal-FEŻR u tal-Fondi ta’ Koeżjoni, li jistgħu jintużaw għall-iżvilupp tat-trasport.

12

Il-finanzjament mill-UE pprovdut taħt l-istrument TEN-T huwa mmaniġġjat direttament mill-aġenzija Eżekuttiva għall-Innovazzjoni u n-Netwerks (INEA)⁹. Il-Kummissjoni tippubblika sejħiet għal proposti annwali u pluriennali u l-Istati Membri jippreżentaw proposti għall-proġetti li l-Kummissjoni mbagħad tagħżel skont il-kriterji tal-għażla tal-proġetti li huma predefiniti. Il-linji gwida tan-Netwerk Trans-Ewropew¹⁰ jeħtieġu l-ikkompletar ta’ netwerk Trans-Ewropew tat-Trasport, li jinkludi xmajjar u kanali b’fundar minimu tal-ilma ta’ 2,50 metri, spazju għoli liberu tal-pontijiet ta’ minimu ta’ 5,25 metri, u tul minimu tal-bastimenti ta’ 80 metru (ara l-Anness I). Il-proġetti tat-trasport minn passaġġi fuq l-ilma interni, li ġew iffinanzjati mill-Aġenzija Eżekuttiva taħt il-qafas 2007-2013 jammontaw għal EUR 747 miljun, li jikkorrispondu għal 7,9 % tal-finanzjament totali taħt it-TEN-T. Il-proġetti kienu jikkonsistu fi studji, ġeneralment iffinanzjati f’livell ta’ 50 %, jew f’xogħlijiet li ġew iffinanzjati fil-biċċa l-kbira f’livell ta’ bejn 10 %-20 % mill-baġit tat-TEN-T. Il-biċċa l-kbira mill-proġetti ta’ infrastruttura kienu jikkonsistu fit-titjib tal-kanali navigabbli għal navigabbiltà aħjar, fiż-żieda fl-għoli tal-pontijiet u fil-kostruzzjoni ta’ kompartimenti tal-imblukkar.

13

Fir-rigward tal-proġetti tal-IWT iffinanzjati taħt il-Fond Ewropew għall-Iżvilupp Reġjonali (FEŻR) u taħt il-Fond ta’ Koeżjoni (FK), l-Istati Membri huma responsabbli għall-għażla u l-implimentazzjoni tal-proġetti speċifiċi. Il-Kummissjoni u l-Istati Membri jridu jiżguraw li l-assistenza mill-Fondi tkun konsistenti mal-attivitajiet, mal-politiki u mal-prijoritajiet tal-Unjoni Ewropea u tkun tikkomplimenta l-istrumenti finanzjarji l-oħra tal-Kummissjoni¹¹. Fir-rigward tal-qasam tat-trasport, ir-Regolament tal-FEŻR u dak tal-FK¹² ipprevedew il-finanzjament ta’ investimenti fit-trasport, inkluż titjib għan-netwerk trans-Ewropew, u appoġġaw l-għan li tinkiseb distribuzzjoni aktar bilanċjata tal-merkanzija bejn id-diversi modalitajiet tat-trasport (qsim modali). Fiż-żmien tal-awditu, il-baġit allokat għall-passaġġi fuq l-ilma interni għall-perjodu 2007-2013 kien EUR 531 miljun, li jikkorrispondi għal 0,2 % tal-Fondi Strutturali totali allokati għall-Istati Membri u għal 0,7 % tas-EUR 76 674 miljun allokati għat-trasport. Il-proġetti ffinanzjati taħt il-programmi operazzjonali tal-FEŻR/FK għat-trasport kienu jikkonsistu prinċipalment f’xogħlijiet. Il-proġetti ffinanzjati taħt programmi operazzjonali reġjonali jew transnazzjonali ġeneralment kienu jikkonsistu f’xogħlijiet ta’ daqs iżgħar, bħal pontijiet biex jgħaqqdu żewġ Stati Membri, u proġetti li kellhom l-għan li jsaħħu l-kooperazzjoni tal-awtoritajiet nazzjonali minn Stati Membri differenti.

1Il-Kummissjoni Ekonomika għall-Ewropa tan-Nazzjonijiet Uniti (NU/KEE), White Paper on Efficient and Sustainable Inland Water Transport in Europe (White Paper dwar Trasport fuq l-Ilma Intern fl-Ewropa), New York u Ġinevra, 2011.

2Ir-Riżoluzzjoni Nru 92/2 tal-Konferenza Ewropea tal-Ministri tat-Trasport.

3Żona jew xifer ta’ art li jifred l-ilmijiet li jferrgħu fi xmajjar, baċiri jew ibħra differenti.

4COM(2001) 370 tat-12 ta’ Settembru 2001 “White Paper – European transport policy for 2010: time to decide” (White Paper – Politika Ewropea tat-trasport għall-2010: wasal iż-żmien li niddeċiedu).

5KUMM(2006) 314 finali tat-22 ta’ Ġunju 2006 “Inżommu lill-Ewropa miexja – Il-mobbiltà sostenibbli għall-kontinent tagħna – Reviżjoni ta’ nofs it-terminu tal-White Paper tat-Trasport tal-2001 tal-Kummissjoni”.

6KUMM(2011) 144 finali tat-28 ta’ Marzu 2011 “White Paper – Pjan direzzjonali għal Żona unika Ewropea tat-Trasport – Lejn sistema tat-trasport kompetittiva u li tuża r-riżorsi b’mod effiċjenti”.

7COM(2006) 6 final tas-17 ta’ Jannar 2006 “on the promotion of inland waterway transport “NAIADES” – an Integrated European Action Programme for Inland Waterway Transport” (dwar il-promozzjoni ta’ trasport minn passaġġi fuq l-ilma interni “NAIADES” – Programm ta’ Azzjoni Ewropew Integrat għat-Trasport fl-Ilmijiet Navigabbli Interni).

8COM(2013) 623 final tal-10 ta’ Settembru 2013 “Lejn il-kwalità fit-trasport bil-passaġġi fuq l-ilma interni – NAIADES II”.

9L-INEA hija s-suċċessur tal-Aġenzija Eżekuttiva tan-Netwerk Trans-Ewropew tat-Trasport (TEN-T EA), li mingħandha ħadet l-implimentazzjoni tal-legat tat-TEN-T. Din hija wkoll inkarigata mill-programmi Marco Polo li ġew implimentati qabel mill-Aġenzija Eżekuttiva għall-Kompetittività u l-Innovazzjoni (EACI) preċedenti.

10L-Artikolu 15 tar-Regolament (UE) Nru 1315/2013 tal-Parlament Ewropew u tal-Kunsill tal-11 ta’ Diċembru 2013 dwar linji gwida tal-Unjoni għall-iżvilupp tan-netwerk trans-Ewropew tat-trasport u li jħassar id-Deċiżjoni Nru 661/2010/UE (ĠU L 348, 20.12.2013, p. 1).

11Ir-Regolament tal-Kunsill (KE) Nru 1083/2006 tal-11 ta’ Lulju 2006 li jistabbilixxi d-dispożizzjonijiet ġenerali dwar il-Fond Ewropew għall-Iżvilupp Reġjonali, il-Fond Soċjali Ewropew u l-Fond ta’ Koeżjoni u li jħassar ir-Regolament (KE) Nru 1260/1999 (ĠU L 210, 31.7.2006, p. 25).

12Ir-Regolament (KE) Nru 1080/2006 tal-Parlament Ewropew u tal-Kunsill tal-5 ta’ Lulju 2006 dwar il-Fond Ewropew għall-Iżvilupp Reġjonali u li jħassar ir-Regolament (KE) Nru 1783/1999 (ĠU L 210, 31.7.2006, p. 1) u r-Regolament tal-Kunsill (KE) Nru 1084/2006 tal-11 ta’ Lulju 2006 li jistabbilixxi Fond ta’ Koeżjoni u li jħassar ir-Regolament (KE) Nru 1164/94 (ĠU L 210, 31.7.2006, p. 79).

L-ambitu u l-approċċ tal-awditjar

14

L-objettiv tal-awditu tal-Qorti kien li jeżamina jekk l-istrateġiji għat-trasport tal-merkanzija minn passaġġi fuq l-ilma interni ġewx implimentati b’mod effettiv mill-Kummissjoni u mill-Istati Membri. Il-mistoqsijiet prinċipali tal-awditu li ġejjin ġew ivvalutati:

i)Il-proġetti kkofinanzjati mill-baġit tal-UE kkontribwixxew b’mod effettiv biex jiżdied is-sehem modali tat-trasport tal-merkanzija minn passaġġi fuq l-ilma interni u biex jittejbu l-kundizzjonijiet ta’ navigabbiltà?

ii)L-istrateġiji tal-UE għat-trasport minn passaġġi fuq l-ilma interni kienu koerenti u bbażati fuq analiżijiet rilevanti u komprensivi?

15

L-awditu kopra d-dokumenti ta’ politika u ta’ strateġija mill-2001 ’il quddiem, meta għall-ewwel darba, il-Kummissjoni stipulat f’White Paper il-ħtieġa għall-iżvilupp ta’ modalitajiet tat-trasport li jiffavorixxu l-ambjent. L-awditu eżamina dokumenti rilevanti li saru disponibbli mill-Kummissjoni, mill-Kummissjoni Ekonomika għall-Ewropa tan-Nazzjonijiet Uniti (NU/KEE) u minn partijiet terzi oħra, wettaq intervisti, analiżijiet ta’ rapporti, eżaminar ta’ evalwazzjonijiet u valutazzjoni tad-data tal-proġetti. Barra minn hekk, l-awditu eżamina l-indikaturi prinċipali għas-sehem modali u għan-navigabbiltà u bbaża l-eżaminar tiegħu fuq informazzjoni pprovduta mill-Kummissjoni, minn organizzazzjonijiet rilevanti oħra bħan-NU/KEE u minn partijiet terzi. Dan kien jinvolvi wkoll verifikazzjoni fuq il-post tal-kisbiet ta’ 12-il proġett, li ġew ikkofinanzjati mill-Fondi Strutturali u min-Netwerk Trans-Ewropew għall-Baġit tat-trasport fil-Belġju, fir-Repubblika Ċeka, fil-Ġermanja u fl-Ungerija matul il-perjodu ta’ programmazzjoni 2007-2013. Minn dawn il-proġetti, tnejn kienu jikkonċernaw studji, disa’ proġetti kienu relatati ma’ xogħlijiet ta’ infrastruttura u proġett wieħed kien imħallat, billi kien jinkludi t-tnejn li huma (ara l-Anness II). Meta ġie ppjanat l-awditu, il-pajjiżi awditjati koprew 88 % tan-nefqa għal proġetti ta’ infrastruttura tal-IWW li huma żviluppati, jiġifieri ta’ proġetti li x’aktarx kienu se jiġu kkompletati sa tmiem l-2013 (ara t-Tabella 2)

16

Il-Qorti analizzat ukoll l-informazzjoni pprovduta mid-DĠ Politika Reġjonali u Urbana, mid-DĠ Mobilità u Trasport u mill-INEA.

Tabella 2

Ammonti (f’miljun EUR) ta’ proġetti żviluppati tat-TEN-T, tal-FEŻR u tal-Fondi ta’ Koeżjoni fid-data tal-ippjanar tal-awditu

| Total | AT | BE | CZ | DE | UE¹ | FR | HU | IT | NL | PL | RO | SK
Xogħlijiet | 253.2 | 0.0 | 3.3 | 138.0 | 93.5 | 0.0 | 6.8 | 0.0 | 0.0 | 2.0 | 9.6 | 0.0 | 0.0
Studji | 47.9 | 3.4 | 7.4 | 0.0 | 16.5 | 4.5 | 7.4 | 5.1 | 2.9 | 0.0 | 0.0 | 0.1 | 0.6
It-tnejn li huma | 5.5 | 0.0 | 5.5 | 0.0 | 0.0 | 0.0 | 0.0 | 0.0 | 0.0 | 0.0 | 0.0 | 0.0 | 0.0
Total | 306.7 | 3.4 | 16.2 | 138.0 | 110.0 | 4.5 | 14.2 | 5.1 | 2.9 | 2.0 | 9.6 | 0.1 | 0.6

1UE tirrappreżenta proġetti internazzjonali li jinvolvu aktar minn Stat Membru wieħed.

Sors: L-analiżi tal-QEA bbażata fuq data tal-Kummissjoni.

Osservazzjonijiet

Is-sehem modali tal-IWT ma żdiedx b’mod sinifikanti u l-proġetti ffinanzjati mill-UE ma kkontribwixxewx b’mod effettiv għat-titjib tal-kundizzjonijiet kumplessivi ta’ navigabbiltà

17

Il-Qorti vvalutat jekk is-sehem modali tal-IWT żdiedx u jekk il-kundizzjonijiet ta’ navigabbiltà tjibux b’mod sinifikanti. Barra minn hekk, hija analizzat jekk il-proġetti ffinanzjati mill-UE kinux jappoġġaw l-objettivi tat-trasport minn passaġġi fuq l-ilma interni, jiġifieri jekk l-objettivi tal-proġetti kinux konsistenti mal-objettivi tat-trasport minn passaġġi fuq l-ilma interni, jekk il-proġetti ġewx implimentati skont il-pjanijiet, u jekk dawn tejbux il-kundizzjonijiet ta’ navigabbiltà u jekk kellhomx l-impatt mistenni fuq it-trasport minn passaġġi fuq l-ilma interni.

Ma kien hemm l-ebda żieda sinifikanti fis-sehem modali tat-trasport tal-merkanzija minn passaġġi fuq l-ilma interni

18

Fl-2001, il-Kummissjoni stipulat l-objettiv taċ-ċaqliq tat-traffiku mit-toroq għal modalitajiet tat-trasport li jiffavorixxu l-ambjent (ara l-Kaxxa 7). Minn dak iż-żmien ‘il hawn, is-sehem modali tal-passaġġi fuq l-ilma interni ma żdiedx b’mod sostanzjali u varja b’madwar 6 %. Filwaqt li t-trasport minn passaġġi fuq l-ilma interni kien jirrappreżenta 6,4 % tal-modalitajiet kollha tat-trasport fuq l-art fl-2001, dan niżel għal 5,7 % fl-2006 u żdied sas-sena 2012, meta s-sehem modali kien jirrappreżenta 6,7 % (ara l-Figura 5).

Figura 5

Sehem modali tat-Trasport minn Passaġġi fuq l-Ilma Interni (UE 27) mill-2001 ‘il hawn

Sors tad-data: il-Eurostat.

19

Madankollu, il-Qorti nnutat eċċezzjoni għal din is-sitwazzjoni fil-Belġju, fil-Pajjiżi l-Baxxi u fi Franza, fejn is-sehem modali wera żieda notevoli¹³. Fi Stati Membri oħra s-sehem modali baqa’ bażikament kostanti jew naqas (ara l-Anness III).

Ġew indirizzati biss ftit ostakli iżolati, mingħajr ma tqiesu aspetti tal-kurituri u tal-manutenzjoni

20

Il-Qorti eżaminat jekk l-ostakli ġewx indirizzati matul il-perjodu li kien qed jiġi eżaminat. La l-Istati Membri u lanqas il-Kummissjoni ma ħarġu rapport ta’ progress dwar l-eliminazzjoni ta’ ostakli, bl-eċċezzjoni taż-żewġ Proġetti prijoritarji 18 (L-assi tal-passaġġi fuq l-ilma tar-Renu/Meuse-Main-Danubju) u 30 (Il-Passaġġ fuq l-Ilma Intern tas-Seine-Scheldt) tat-TEN-T. Għalhekk il-Qorti għamlet analiżi kumparattiva tar-rapporti ppubblikati min-NU/KEE fis-snin 2006 u 2012, li kienu jinkludu inventarju tal-ostakli eżistenti.

Ġew eliminati ftit wisq ostakli

21

Mill-2006 ‘l hawn, ftit ostakli biss ġew eliminati. L-analiżi tal-lista ta’ ostakli ppubblikata min-NU/KEE fi snin differenti, jiġifieri fl-2006 u fl-2012, tindika li 5 biss mis-47 ostaklu elenkat fil-lista tal-2006 kienu tneħħew sal-2012¹⁴. Fuq il-bażi ta’ din ir-rata ta’ progress, l-eliminazzjoni tal-ostakli kollha elenkati tkun teħtieġ madwar 60-70 sena.

22

Dan il-progress fqir kien prinċipalment dovut għall-fatt li l-Istati Membri taw ftit li xejn attenzjoni għal din il-modalità tat-trasport, kif jintwera mill-eżaminar tal-Qorti tad-dokumenti ta’ strateġija nazzjonali. Il-Qorti qabblet ukoll is-sehem modali u l-perċentwali tal-fondi allokati għall-IWT biex jiġi vvalutat il-livell ta’ prijorità mogħti għal din il-modalità tat-trasport. Wara s-sejħiet għal proposti mill-Kummissjoni, ġew proposti relattivament ftit proġetti tal-IWT għall-finanzjament taħt it-TEN-T. Imqabbla ma’ modalitajiet oħra tat-trasport, il-proposti għall-proġetti ffukaw fuq it-trasport bil-ferrovija. Għall-IWT, fil-biċċa l-kbira mill-Istati Membri b’nefqa sostanzjali taħt it-TEN-T fuq l-IWT, ħlief għall-Pajjiżi l-Baxxi u għal Franza u l-Belġju, li assorbew il-biċċa l-kbira mill-azzjonijiet multinazzjonali għall-konnessjoni Seine-Scheldt, il-proposti għall-proġetti kienu anqas minn proporzjonali għas-sehem modali tiegħu (ara t-Tabella 3).

Tabella 3

L-ispiża totali tal-proposti għall-proġetti tat-TEN-T fl-Istati Membri bl-ogħla volumi tat-trasport u tqabbil mas-sehem modali tal-IWT

Stat Membru
Proposti għall-proġetti għat-toroq
 (miljun EUR)
A
Proposti għall-proġetti għall-ferroviji
 (miljun EUR)
B
Proposti għall-proġetti għall-IWW
 (miljun EUR)
C
Perċentwal tal-proposti għall-proġetti tal-IWT
C/(A+B+C)
Sehem modali tal-IWT
 (sena 2012)

EU¹
170.8
9 866.8
5 399.5
35.0 %

Il-Belġju²
209.4
2 712.4
414.0
12.4 %
24.3 %³

Il-Bulgarija
0.0
9.9
0.0
0.0 %
16.4 %

Ir-Repubblika Ċeka
105.2
768.0
0.0
0.0 %
0.1 %

Il-Ġermanja
448.4
9 482.2
218.3
2.2 %
12.3 %⁴

Franza²
0.0
21 302.7
347.3
1.6 %
4.2 %

Il-Lussemburgu

811.1
0.0
0.0 %
3.4 %

L-Ungerija
0.0
39.3
8.0
16.9 %
4.4 %

Il-Pajjiżi l-Baxxi
229.4
496.7
561.4
42.3 %
38.7 %

L-Awstrija
785.7
9 552.3
175.5
1.7 %
4.6 %

Ir-Rumanija
0.0
0.0
0.5
100.0 %
22.5 %

Is-Slovakkja
27.7
51.4
2.8
3.4 %
2.6 %

1Proġetti internazzjonali li jinvolvu aktar minn Stat Membru wieħed.

2Proposti għall-proġetti għal dan l-Istat Membru ma jinkludux il-proposti elenkati taħt “UE” għall-ikkompletar tal-konnessjoni tal-IWW Seine – Scheldt.

3Ċifra proviżorja.

4Ċifra stmata mill-Eurostat.

Sors tad-data: Il-Kummissjoni Ewropea — — l-INEA u l-Eurostat.

Il-biċċa l-kbira mill-proġetti eżaminati ma kisbux riżultati tat-trasport tal-merkanzija

23

Kumplessivament, il-Qorti sabet li l-impatt tal-proġetti eżaminati fuq it-trasport tal-merkanzija kien limitat, billi ostakli oħra fuq il-kuritur ma ġewx eliminati u lanqas ma kien ippjanat li jiġu eliminati fil-futur qarib. Mill-proġetti eżaminati mill-Qorti, 10 kienu relatati ma’ xogħlijiet u s-sitwazzjoni kienet kif ġej:

(a)Proġett wieħed biss, ix-xatba f’Lanaye (il-Belġju), kellu l-potenzjal li jikkontribwixxi għall-iżvilupp tat-trasport minn passaġġi fuq l-ilma interni wara l-ikkompletar tiegħu (ara l-Kaxxa 2 u l-Istampa 2).

Kaxxa 2

Ix-xatba f’Lanaye (il-Belġju)

Ix-xatba f’Lanaye (il-Belġju), kellha spiża totali ta’ EUR 151 miljun, li minnhom EUR 27 miljun ġew iffinanzjati mill-Kummissjoni. Din kienet eżempju tajjeb ta’ kooperazzjoni transfruntiera biex jiġi eliminat ostaklu rilevanti fuq livell internazzjonali. Il-proġett ġie parzjalment ikkofinanzjat mill-Gvernijiet tal-Belġju u tal-Pajjiżi l-Baxxi, u x-xmara hija navigata minn bastimenti interni li jgħaddu fi tranżitu bejn Stati Membri differenti.

Il-proġett għadu ma ġiex ikkompletat. Billi d-daqs medju tal-bastimenti żdied matul dawn l-aħħar snin, id-daqs akbar tal-kompartimenti tal-imblukkar se jtejjeb il-kundizzjonijiet ta’ navigabbiltà billi jnaqqas il-ħinijiet ta’ stennija u billi jippermetti t-tranżitu ta’ bastimenti akbar.

(b)Sitt proġetti ma setgħux jagħmlu użu sħiħ mit-titjib li rriżulta mix-xogħlijiet minħabba ostakli fil-qrib li jillimitaw l-effettività tagħhom. Dan kien il-każ għall-pontijiet ferrovjarji f’Deggendorf (DE) u f’Kolín (CZ), iżda wkoll għall-pontijiet fil-Kanal Albert (BE), ix-xatba f’Fankel (DE) u l-magna ta’ rfigħ għad-dgħajjes f’Niederfinow (DE) (ara pereżempju l-Kaxxa 3 u l-Istampa 3).

Kaxxa 3

Il-magna ta’ rfigħ għad-dgħajjes f’Niederfinow

Magna ta’ rfigħ għad-dgħajjes f’Niederfinow, bejn Berlin u l-fruntiera Pollakka, kellha tiġġedded minħabba li l-magna l-qadima ta’ rfigħ għad-dgħajjes kienet saret obsoleta. Il-magna l-ġdida ta’ rfigħ għad-dgħajjes kellha spiża ta’ EUR 284 miljun, li minnhom EUR 48,5 miljun ġew iffinanzjati mill-FEŻR. Din kienet ippjanata b’fundar tal-ilma aktar fond sabiex tkun adattata għal bastimenti li jkunu qed jgħabbu tagħbijiet itqal. Il-proġett tfassal fuq is-suppożizzjoni li l-parti li jifdal tal-kanal titnaddaf mill-ħama sabiex jiżdied il-fundar tal-ilma mgħobbi tagħha kif meħtieġ. Madankollu, skont prijoritizzazzjoni reċenti ta’ xmajjar imwettqa mill-awtoritajiet Ġermaniżi, dan il-kanal huwa ta’ prijorità tant baxxa (il-kategorija “C”) li l-ebda titjib ieħor mhu se jitwettaq fuq dik ix-xmara. Għalhekk, il-fundar tal-ilma miżjud tal-magna ta’ rfigħ għad-dgħajjes mhux se jiġi sfruttat.

Il-proġett għadu għaddej. Madankollu, il-fond limitat tal-kanali navigabbli se jillimita l-profittabbiltà tan-navigazzjoni interna u għalhekk inaqqas iż-żieda fil-potenzjal fil-kapaċità tat-trasport.

Stampa 3

Kostruzzjoni tal-maġna l-ġdida ta’ rfigħ għad-dgħajjes f’Niederfinow

Sors: Il-Qorti Ewropea tal-Awdituri.

(c)Għalkemm klassifikati taħt proġetti ta’ passaġġi fuq l-ilma interni għat-trasport, tliet proġetti ma kinux rilevanti għat-titjib tal-kundizzjonijiet ta’ navigabbiltà fuq l-IWW (ara pereżempju l-Kaxxa 4).

Kaxxa 4

Proġett li ma kellux l-għan li jtejjeb it-trasport tal-merkanzija minn passaġġi fuq l-ilma interni

L-ikkompletar tal-passaġġ fuq l-ilma tal-Vltava fis-sezzjoni České Budějovice — Hluboká (ir-Repubblika Ċeka) sewa EUR 32 miljun, li minnhom EUR 20,5 miljun ġew iffinanzjati mill-FEŻR taħt il-Programm Operazzjonali għat-Trasport. Għalkemm klassifikat bħala proġett tat-trasport minn passaġġi fuq l-ilma interni, dan kien prinċipalment proġetti relatat mat-turiżmu. Il-passaġġ fuq l-ilma huwa biss ta’ importanza reġjonali u mhuwiex parti min-netwerk Ewropew tat-trasport. Barra minn hekk, l-ostaklu mhuwiex elenkat fil-listi ta’ ostakli ppubblikati min-NU/KEE u mill-proġett PLATINA (ara l-Istampa 4).

Stampa 4

Port għal dgħajjes żgħar tal-passiġġieri u dawk privati, fuq il-passaġġ fuq l-ilma tal-Vltava, li jagħmel parti mill-proġett ikkofinanzjat mill-FEŻR

Sors: Il-Qorti Ewropea tal-Awdituri.

Żewġ studji ma rriżultawx fl-eliminazzjoni ta’ ostakli rilevanti

24

Żewġ proġetti kienu jikkonsistu fi studji li, għalkemm potenzjalment jindirizzaw l-ostakli, ma ġewx segwiti mix-xogħlijiet rilevanti għall-eliminazzjoni tal-ostakli (ara l-Kaxxa 5).

Kaxxa 5

Studji ineffettivi għall-eliminazzjoni ta’ ostakli fuq id-Danubju

Is-sezzjoni tad-Danubju bejn Straubing u Vilshofen fil-Ġermanja hija kritika għan-netwerk tal-passaġġ fuq l-ilma interni kollu kemm hu. Billi diversi partijiet interessati, inklużi ambjentalisti, kienu qajmu kwistjoni dwar l-istudji preċedenti li janalizzaw il-varjanti alternattivi għall-eliminazzjoni tal-ostakli, il-Kummissjoni Ewropea u l-awtoritajiet Ġermaniżi ddeċidew li jwettqu studju ġdid fil-fond li huwa indipendenti mill-varjanti, biex janalizzaw l-ispiża u l-impatt possibbli ta’ żewġ varjanti plawżibbli. Dawn kienu l-varjant “A” li kien immirat lejn impatt ambjentali kemxejn aktar baxx iżda lejn titjib anqas estensiv għall-kundizzjonijiet ta’ navigabbiltà, u l-varjant “C 2,80” li kien immirat lejn kundizzjonijiet ta’ navigabbiltà aħjar b’impatt ambjentali kemxejn ogħla (iż-żoni ta’ kumpens ekoloġiku kienu 1 360 ha għall-varjant “A” u 1 415 ha għall-varjant “C 2,80”, ara l-Anness IV). Il-livell ta’ dettall tal-istudju kien tali, li ġew prodotti pjanijiet tekniċi dettaljati għall-implimentazzjoni taż-żewġ varjanti.

L-istudju kien jiswa EUR 30 miljun, li minnhom 50 % ġew iffinanzjati mill-fondi tal-UE.

Filwaqt li skont l-istudju, il-varjant “C 2,80” irriżulta f’kundizzjonijiet ta’ navigabbiltà aħjar u fi proporzjon kost-benefiċċju ogħla (ara l-Anness IV), l-awtoritajiet Ġermaniżi ddeċidew li jimplimentaw il-varjant “A”, li mhuwiex se jipprovdi l-kundizzjonijiet ta’ navigabbiltà meħtieġa għall-iżvilupp durabbli tat-trasport minn passaġġi fuq l-ilma interni fl-Ewropa.

Bl-istess mod, proġett ta’ EUR 8 miljun, li 50 % minnhom ġew iffinanzjati mill-fondi tal-UE, kien jikkonsisti fi studju dwar it-titjib tal-kundizzjonijiet ta’ navigabbiltà fuq is-sezzjoni Ungeriża tad-Danubju u kien jinvolvi l-kisba ta’ permessi ambjentali għal 31 sit ta’ intervent sa tmiem il-proġett. Madankollu, għalkemm l-awtoritajiet ambjentali kienu taw uħud mill-permessi, dawn imbagħad ġew revokati. Bħalissa, il-kawżi tal-qorti għadhom pendenti u l-ebda xogħol ma nbeda jew ma ġie ppjanat għal navigabbiltà aħjar fuq is-sezzjoni Ungeriża tad-Danubju (ara l-paragrafu 40).

Dewmien fl-implimentazzjoni, parzjalment dovut għal proċeduri amministrattivi fit-tul

25

Barra minn hekk, il-Qorti vvalutat jekk il-proġetti ġewx implimentati skont il-pjanijiet. Hija bbażat il-valutazzjoni tagħha fuq l-analiżi tal-eżami ta’ nofs it-terminu tal-portafoll ta’ proġetti tal-Programm pluriennali TEN-T u ta’ 10 proġetti ta’ infrastruttura tal-passaġġi fuq l-ilma interni, iffinanzjati taħt il-FEŻR jew taħt il-baġit tat-TEN-T.

26

Skont l-eżami ta’ nofs it-terminu tal-portafoll ta’ proġetti tal-Programm pluriennali TEN-T, kien hemm dewmien f’60 % tal-proġetti tat-TEN-T, fil-każ ta’ 40 % b’aktar minn sena. Skont l-eżami, ħafna dewmien kien dovut għall-fatt li l-proġetti kienu għadhom mhumiex żviluppati, billi l-Istati Membri pproponew proġetti li għalihom kienu għadhom ma nħarġux il-permessi ambjentali.

27

Barra minn hekk, il-biċċa l-kbira mill-proġetti eżaminati mill-Qorti ffaċċjaw dewmien. Xi ftit minnu kien dovut għan-nuqqas ta’ permessi ambjentali jew ta’ permessi tal-kostruzzjoni, bħall-pontijiet ta’ Briegden u ta’ Oelegem fil-Belġju, jew dovut għal tilwim fit-tul dwar l-akkwist ambjentali jew pubbliku (ix-xatba ta’ Fankel fil-Ġermanja, ara l-Kaxxa 6, u x-xatba ta’ Lanaye fil-Belġju).

Kaxxa 6

L-ikkompletar tal-proġett f’Fankel ħa aktar minn 20 sena

Il-proġett tax-”xatba f’Fankel” kien ġie inkluż fl-istrateġija Ġermaniża għat-trasport tal-1992 fost il-proġetti tal-ogħla prijorità. L-istadju ta’ ppjanar tal-proġett beda fl-1993, iżda x-xogħlijiet ma ġewx inawgurati sa 13-il sena wara, f’Ġunju 2006 minħabba l-fatt li l-implimentazzjoni tiegħu ġiet posposta b’mod sistematiku.

L-implimentazzjoni tal-proġett, li bdiet fl-2006, ġiet ippjanata li tiġi ffinalizzata sal-2011, iżda din ġiet kkompletata fl-2014. Id-dewmien kien prinċipalment dovut għal tilwim dwar l-akkwist pubbliku u għal bidliet fit-tfassil tal-proġett wara li kienet bdiet l-implimentazzjoni.

L-istrateġiji tal-UE għall-IWT ma kinux ibbażati fuq analiżi komprensiva u robusta

28

Il-Qorti vvalutat:

(a)Jekk il-Kummissjoni, flimkien mal-Istati Membri, kinitx żviluppat jew fasslet strateġiji koerenti fir-rigward tat-trasport minn passaġġi fuq l-ilma interni, ibbażati fuq valutazzjonijiet tas-sitwazzjoni attwali, tal-ħtiġijiet tat-trasport u ta’ infrastruttura inadegwata li trid tindirizza.

(b)Jekk dawn l-istrateġiji ħadux inkunsiderazzjoni biżżejjed il-kwistjoni tal-manutenzjoni tax-xmajjar.

L-istrateġiji tal-UE mhumiex ibbażati fuq analiżi robusta

29

Il-Qorti analizzat il-White Paper tal-2001 u dik tal-2011, li pproponew il-politika tat-trasport tal-UE għal kull deċennju, u l-istrateġiji u l-programmi ta’ azzjoni għat-trasport, kemm tal-UE kif ukoll dawk nazzjonali (tal-Istati Membri awditjati), inklużi l-linji gwida tat-TEN-T u l-programm ta’ azzjoni NAIADES, biex tanalizza jekk id-dokumenti ta’ politika u ta’ strateġija kinux ibbażati fuq analiżijiet robusti u jekk kellhomx objettivi preċiżi.

30

Id-dokumenti ta’ politika u ta’ strateġija Ewropej ma kkjarifikawx jekk investimenti fit-titjib tal-infrastruttura tax-xmajjar setgħux iwasslu għaċ-ċaqliq mistenni fit-traffiku, mit-toroq għal passaġġi fuq l-ilma interni.

31

L-ebda wieħed minn dawn id-dokumenti ma vvaluta jekk l-eliminazzjoni ta’ ostakli fid-diversi kurituri jistax ikollha impatt fuq id-domanda tas-suq għat-trasport minn passaġġi fuq l-ilma interni biex tipprovdi benefiċċji f’termini ta’ tnaqqis tat-traffiku fit-toroq, emissjonijiet ta’ partikolati u spejjeż għat-trasport¹⁵. Id-domanda tas-suq potenzjali għat-trasport minn passaġġi fuq l-ilma interni fil-kurituri differenti ma ġietx ivvalutata. Għalhekk, l-ispejjeż u l-benefiċċji tal-investiment f’netwerks, fi xmajjar jew f’meded ta’ xmajjar differenti ma kinux magħrufa.

32

Id-dokumenti ta’ politika u ta’ strateġija kellhom ukoll nuqqas ta’ objettivi preċiżi fir-rigward tat-trasport minn passaġġi fuq l-ilma interni (ara l-Kaxxa 7).

Kaxxa 7

Id-dokumenti ta’ strateġija kellhom nuqqas ta’ objettivi preċiżi fir-rigward taż-żieda fis-sehem modali għall-IWT

Il-White Paper tal-2001 u dik tal-2011 kienu d-dokumenti ta’ politika ewlenin tal-Kummissjoni fil-qasam tat-trasport, iżda dawn ma kinux legalment vinkolanti. L-ewwel wieħed ippreveda l-objettiv ġeneriku taċ-ċaqliq tat-traffiku mit-toroq għal modalitajiet tat-trasport li jiffavorixxu aktar l-ambjent, li jinkludu kemm trasport bil-ferroviji kif ukoll trasport minn passaġġi fuq l-ilma interni. Il-White Paper tal-2011, li hija aktar reċenti, ikkwantifikat dan billi stabbilixxiet mira ta’ 30 % ta’ vjaġġi tal-merkanzija fuq distanza medja, li sal-2030 għandhom jiċċaqilqu mit-trasport bit-triq għal dak bil-ferrovija jew trasport fuq l-ilma. Madankollu, l-ebda wieħed mid-dokumenti ma speċifika l-punt sa fejn it-trasport minn passaġġi fuq l-ilma interni kien mistenni li jikkontribwixxi għal dan l-objettiv.

Il-linji gwida tal-2010 tat-TEN-T, li ħadu l-forma ta’ deċiżjoni tal-Parlament Ewropew u tal-Kunsill, kienu stabbilixxew l-objettiv tal-istrateġija għall-ikkompletar tan-netwerk TEN-T sal-2020. Il-Linji gwida tal-2013 tat-TEN-T, li ħadu l-forma ta’ Regolament u għalhekk imponew obbligi legali fuq l-Istati Membri, introduċew ir-rekwiżit tal-ikkompletar tan-netwerk “ewlieni” u ta’ dak “komprensiv” sal-2030 u sal-2050 rispettivament.

L-uniku dokument li stabbilixxa mira kwantitattiva għat-trasport minn passaġġi fuq l-ilma interni huwa l-Istrateġija għad-Danubju¹⁶, li ħa l-forma ta’ Komunikazzjoni mill-Kummissjoni u li għandu ambitu ġeografiku aktar limitat. Huwa ppreveda l-mira taż-żieda b’20 % fit-trasport tal-merkanzija fuq ix-xmara fl-2020, meta mqabbel mal-2010.

L-Istrateġiji tal-UE ma indirizzawx bis-sħiħ ostakli ewlenin importanti għall-implimentazzjoni tagħhom fil-livell tal-Istati Membri

L-approċċi tal-Istati Membri kienu inkonsistenti

33

Ostakli f’wieħed mill-Istati Membri jistgħu jaffettwaw it-trasport minn passaġġi fuq l-ilma interni fil-pajjiżi ġirien. Għalhekk, huwa importanti li l-istrateġiji tal-Istati Membri għat-trasport ikunu konsistenti u koordinati. Madankollu, il-Qorti sabet li l-istrateġiji tal-Istati Membri wrew approċċi differenti fir-rigward tat-trasport minn passaġġi fuq l-ilma interni u l-attenzjoni tagħhom lejn din il-modalità tat-trasport kienet tvarja b’mod konsiderevoli.

34

Pereżempju, il-Qorti sabet li s-sehem tal-baġit allokat għal proġetti tat-trasport minn passaġġi fuq l-ilma interni, iffinanzjati mill-UE, kienu jvarjaw b’mod konsiderevoli bejn l-Istati Membri. Filwaqt li l-Pajjiżi l-Baxxi allokaw madwar 47 % tal-fondi tat-trasport tal-UE għall-IWT (b’sehem ta’ 39 %) u l-Belġju alloka madwar 39 % tal-fondi tat-trasport tal-UE (b’sehem modali ta’ madwar 29 %) għall-IWT, il-biċċa l-kbira mill-Istati Membri l-oħra allokaw perċentwal sinifikattivament aktar baxx ta’ fondi meta mqabbel mas-sehem modali tal-IWT (ara l-Figura 6)¹⁷. Fl-Istati Membri kollha ħlief għall-Awstrija, il-Belġju, il-Pajjiżi l-Baxxi u Franza, il-fondi kienu kkonċentrati fuq modalitajiet oħra tat-trasport, speċjalment it-trasport bil-ferrovija (ara wkoll it-Tabella 3). Dan irriżulta f’anqas għanijiet ambizzjużi u f’allokazzjonijiet baġitarji baxxi għall-implimentazzjoni ta’ proġetti li jistgħu jtejbu l-kundizzjonijiet ta’ navigabbiltà tal-passaġġi fuq l-ilma interni.

Figura 6

Tqabbil bejn is-sehem modali tal-IWT u l-perċentwali ta’ fondi tal-UE allokati għall-IWT fil-perjodu 2007-2013 fl-Istati Membri, fuq il-kurituri prinċipali tal-passaġġi fuq l-ilma interni. Il-fondi jinkludu t-TEN-T, il-FEŻR u l-Fondi ta’ Koeżjoni, għall-passaġġi fuq l-ilma interni lokali, reġjonali u tat-TEN-T

1Proposti għall-proġetti għal dan l-Istat Membru ma jinkludux il-proposti elenkati taħt “UE” għall-ikkompletar tal-konnessjoni tal-IWW Seine – Scheldt.

2Proġetti internazzjonali li jinvolvu aktar minn Stat Membru wieħed.

Sors tad-data: Il-Kummissjoni Ewropea.

35

Għal dawk il-kurituri tal-passaġġi fuq l-ilma interni li jittraversaw Stati Membri differenti, il-Qorti nnutat li l-approċċi differenti mill-Istati Membri xekklu l-iżvilupp mingħajr intoppi ta’ din il-modalità tat-trasport fuq ix-xmajjar prinċipali Ewropej, billi investimenti fit-titjib tal-kundizzjonijiet ta’ navigabbiltà tax-xmajjar jeħtieġu koordinazzjoni sabiex ikunu effettivi.

Kaxxa 8

Approċċi differenti mill-Istati Membri – Eżempji tax-xmara Elbe u x-xmara Danubju

Il-prestazzjoni tat-trasport minn passaġġi fuq l-ilma interni fir-Repubblika Ċeka tiddependi, fost fatturi oħra, fuq il-prestazzjoni tat-trasport minn passaġġi fuq l-ilma interni fuq l-Elbe fis-sezzjoni Ġermaniża. Madankollu, minkejja klassifikazzjoni reċenti ta’ xmajjar mill-awtoritajiet Ġermaniżi skont il-livelli ta’ prijorità tagħhom, l-Elbe għadha ma ġietx klassifikata. Skont ftehim reċenti bejn il-Gvern Federali l-Länder¹⁸ affettwati, il-kundizzjonijiet ta’ navigabbiltà attwali għandhom jinżammu iżda l-Ġermanja se tillimita l-isforzi tagħha ta’ manutenzjoni u mhijiex sa tinvesti aktar fit-titjib tal-kundizzjonijiet ta’ navigabbiltà tagħha.

Għalkemm id-Danubju tgħaddi mill-Ungerija f’tul ta’ aktar minn 400 km, dan l-Istat Membru għandu flotta limitata ta’ bastimenti tal-passaġġi fuq l-ilma interni u ftit portijiet biss li jistgħu jibbenefikaw minn trasport minn passaġġi fuq l-ilma interni. Għalhekk, ma kellu l-ebda interess dirett fl-iżvilupp tax-xogħlijiet meħtieġa għat-titjib tal-kundizzjonijiet ta’ navigabbiltà.

L-ispiża tal-eliminazzjoni tal-ostakli kollha taqbeż il-finanzjament disponibbli b’ħafna

36

Sal-2006, il-Kummissjoni ma kienet ipprovdiet l-ebda stima tal-ispiża tal-iżvilupp tal-passaġġi fuq l-ilma interni fi ħdan in-Netwerk Trans-Ewropew. Fl-2006, il-programm NAIADES identifika l-ispiża għaż-żewġ proġetti prijoritarji tal-IWT (ara l-paragrafu 42) għal madwar EUR 3 700 miljun¹⁹. Fl-2010, il-proġett PLATINA stima l-ispiża għall-eliminazzjoni ta’ ostakli fl-Ewropa f’livell ta’ aktar minn EUR 16-il biljun (ara l-Kaxxa 9).

37

L-ispejjeż stmati għall-eliminazzjoni tal-ostakli kollha identifikati jaqbżu l-finanzjament disponibbli limitat mill-baġit tal-UE għall-infrastrutturi tal-IWT b’ħafna. Għalhekk, biex tiġi indirizzata din il-lakuna jinħtieġ finanzjament addizzjonali minn sorsi nazzjonali u/jew privati.

Kaxxa 9

Il-proġett PLATINA u l-inventarju tal-ostakli

Sabiex tħaffef l-ilħuq tal-objettivi tal-programm NAIADES, il-Kummissjoni ħolqot, flimkien ma’ konsorzju ta’ 23 sieħeb differenti, il-proġett PLATINA. Dan kien jikkonsisti f’netwerk ta’ tagħrif multidixxiplinarju, iffinanzjat taħt is-Seba’ Programm Kwadru għar-Riċerka (FP7) tal-Unjoni Ewropea, li kellu l-għan li joħloq il-momentum meħtieġ biex jintlaħqu l-objettivi tal-programm NAIADES.

Fl-2010, il-proġett PLATINA kkwantifika l-ispiża approssimattiva tal-eliminażżjoni ta’ ħafna mill-ostakli tal-passaġġi fuq l-ilma interni identifikati fl-Ewropa (ara l-Figura 7). Skont din il-lista, l-ispiża tal-eliminazzjoni ta’ ostakli u s-sejba ta’ soluzzjonijiet għal konnessjonijiet neqsin f’pajjiżi fuq kurituri rilevanti għall-IWT²⁰ ġiet stmata li hija aktar minn EUR 16-il biljun²¹ (ara l-Anness V).

Figura 7

L-ispiża tal-eliminazzjoni ta’ ostakli (f’miljun EUR) vs. l-ispiża tal-proġetti kkofinanzjati mill-Kummissjoni, li ġew implimentati fil-perjodu 2007-2013 fil-pajjiżi miżjura matul l-awditu

Sors tad-data: L-inventarju tal-proġett PLATINA tal-ostakli u l-Kummissjoni Ewropea.

Il-ħtiġijiet tal-protezzjoni ambjentali kienu f’kunflitt mal-ħtiġijiet tal-iżvilupp tat-trasport minn passaġġi fuq l-ilma interni

38

Ix-xmajjar joffru ħabitat naturali lil għadd ta’ speċijiet li jistgħu jiġu affettwati mill-implimentazzjoni ta’ proġetti ta’ infrastruttura²². Għalhekk, jinħtieġu permessi ambjentali sabiex tinbeda l-implimentazzjoni ta’ tali proġetti. Il-Qorti eżaminat jekk id-dewmien kienx ikkawżat minn diffikultajiet fil-kisba ta’ permessi ambjentali.

39

Il-proġetti tat-trasport minn passaġġi fuq l-ilma interni ffaċċjaw ħafna diffikultajiet dovuti għall-ħtieġa li jiġi żgurat livell adegwat ta’ protezzjoni ambjentali min-naħa waħda, u l-ħtieġa li jiġi żgurat żvilupp adegwat ta’ din il-modalità tat-trasport min-naħa l-oħra. Il-proġetti kienu spiss suġġetti għal kunsiderazzjonijiet politiċi u ambjentali u għal tilwim fost il-partijiet interessati differenti u mas-soċjetà ċivili, li dewmu jew imblukkaw l-implimentazzjoni tagħhom. Barra minn hekk, il-kisba tal-permessi ambjentali rilevanti spiss kienet teħtieġ proċeduri amministrattivi li jieħdu ż-żmien u kienet timplika miżuri ta’ kumpens ambjentali.

40

F’xi Stati Membri, dan wassal għall-implimentazzjoni ta’ anqas proġetti jew għall-finanzjament ta’ proġetti ta’ prijorità aktar baxxa:

(a)Fil-bidu tal-perjodu ta’ programmazzjoni 2007-2013, EUR 75 miljun mill-Fond ta’ Koeżjoni kienu ġew allokati għall-IWT fl-Ungerija. Madankollu, dan l-ammont imbagħad tnaqqas għal EUR 3,2 miljun biss, jiġifieri tnaqqis ta’ kważi 96 % tal-allokazzjoni inizjali. L-allokazzjoni inizjali kienet ibbażata fuq is-suppożizzjoni li, wara studju ffinanzjat taħt it-TEN-T b’baġit ta’ EUR 8 miljun, ix-xogħlijiet sussegwenti għat-titjib tan-navigabbiltà fuq is-sezzjoni Ungeriża tad-Danubju kienu jiġu wara fi żmien f’waqtu u jiġu kkompletati sal-2015. Madankollu, il-permessi ambjentali meħtieġa ma nħarġux. Billi l-baġit allokat għat-trasport minn passaġġi fuq l-ilma interni fl-Ungerija kien parti mill-istess assi prijoritarju bħat-trasport bil-ferrovija, il-fondi ġew trasferiti lil dan tal-aħħar, li għalihom ma kienet meħtieġa l-ebda konsultazzjoni minn qabel mal-Kummissjoni.

(b)Fir-Repubblika Ċeka, il-fondi taħt il-FEŻR allokati għall-passaġġi fuq l-ilma interni għall-perjodu 2007-2013 kienu bbażati fuq is-suppożizzjoni li, sal-2015, ikun tneħħa l-ostaklu rilevanti f’Děčín għal spiża totali stmata ta’ EUR 142 miljun. Madankollu, il-permessi ambjentali ma setgħux jingħataw fil-ħin biex jippermettu l-implimentazzjoni tal-proġett fi ħdan il-perjodu li fih tali proġetti jistgħu jiġu ffinanzjati. Għalhekk, sabiex ma jiġux irtirati dawn il-fondi mill-programm operazzjonali, ġew implimentati għadd ta’proġetti oħra, li huma ferm anqas rilevanti għat-trasport tal-merkanzija. Dan wassal għall-konsum tal-fondi allokati mingħajr l-ebda titjib sinifikanti tat-trasport tal-merkanzija minn passaġġi fuq l-ilma interni.

Approċċ mhux iffukat biżżejjed fl-għażla tal-proġetti

41

Iż-żewġ sorsi ta’ fondi prinċipali tal-UE għall-implimentazzjoni tal-istrateġija għat-trasport minn passaġġi fuq l-ilma interni kienu l-baġit tat-TEN-T min-naħa waħda, u l-FEŻR u l-Fondi ta’ Koeżjoni min-naħa l-oħra (ara l-paragrafi 12 sa 13):

(a)Il-finanzjament mill-baġit tat-TEN-T huwa, fil-prinċipju, allinjat mal-objettivi ta’ politika tal-UE fir-rigward tat-trasport. Proġetti kkofinanzjati minn dan il-baġit jiġu ppreżentati mill-Istati Membri lill-Kummissjoni wara sejħiet għal proposti annwali jew pluriennali u l-Kummissjoni tagħżel il-proġetti fost il-proposti kollha għall-proġetti, ippreżentati mill-Istati Membri għal modalitajiet differenti tat-trasport.

(b)L-objettivi tal-FEŻR u tal-Fond ta’ Koeżjoni huma konsiderevolment usa’ mill-objettivi tat-trasport. Il-proġetti jintgħażlu direttament mill-Istati Membri wara l-approvazzjoni ta’ Programmi Operazzjonali li stabbilixxew l-assi prijoritarji u allokaw baġit għal kull wieħed minn dawn. Proġetti kbar biss, jiġifieri proġetti li jiswew aktar minn EUR 50 miljun, iridu jiġu vvalutati b’mod speċifiku mill-Kummissjoni.

42

Ir-Regolament u l-Linji Gwida tat-TEN-T tal-2010²³ kienu identifikaw netwerk TEN-T b’tul ta’ aktar minn 30 000 km. Dan kien jinkludi wkoll żewġ proġetti prijoritarji fil-qasam tat-trasport minn passaġġi fuq l-ilma interni, li kienu diġà ġew approvati mill-Kummissjoni fl-2007: il-Proġett Prijoritarju 18 (l-assi tal-passaġġi fuq l-ilma tar-Renu/Meuse-Main-Danubju) u l-Proġett Prijoritarju 30 (il-passaġġ fuq l-ilma intern tas-Seine-Scheldt). Madanakollu, ma kien hemm l-ebda kriterju li jipprijoritizza l-ostakli fi ħdan dawn il-kurituri. L-unika prijorità msemmija għall-ostakli kienet is-sezzjoni tad-Danubju bejn Straubing u Vilshofen fil-Ġermanja, li kienet elenkata fil-White Paper tal-2001 bħala eżempju ta’ ostakli li għandhom jiġu eliminati.

43

Sabiex jipprijoritizzaw il-passaġġi fuq l-ilma fi ħdan in-netwerk TEN-T, il-Faċilità l-ġdida Nikkollegaw l-Ewropa u l-Linji gwida tat-TEN-T tal-2013²⁴ stabbilixxew netwerk ewlieni u komprensiv, li l-Istati Membri għandhom obbligu legali li jikkompletaw sal-2030 u sal-2050, rispettivament (ara l-Figura 1). Madankollu, għall-passaġġi fuq l-ilma interni ma hemm l-ebda differenza bejn n-netwerk ewlieni u dak komprensiv, fatt li ma jgħinx bil-prijoritizzazzjoni fi ħdan il-passaġġi fuq l-ilma interni.

44

Il-proġetti tat-trasport minn passaġġi fuq l-ilma interni, li kienu ffinanzjati mill-FEŻR, ġeneralment ma kinux jinsabu fuq passaġġi fuq l-ilma interni b’volumi għoljin tat-trasport tal-merkanzija u spiss ma kinux immirati lejn il-ħtiġijiet tat-trasport tal-merkanzija minn passaġġi fuq l-ilma interni (ara l-paragrafi 23 u 24). Dan kien minħabba l-fatt li mhux il-pajjiżi u r-reġjuni kollha eliġibbli kienu fuq passaġġi fuq l-ilma b’volumi għoljin tat-trasport²⁵ u l-fatt li l-Istati Membri ddeċidew li jallokaw il-FEŻR/FK għal proġetti tal-IWT fuq xmajjar b’volumi baxxi tat-traffiku.

45

Sabiex jiġi massimizzat l-impatt tagħhom, riżorsi limitati għandhom jiġu ffukati fuq il-ħtiġijiet tal-ogħla prijorità. Prijoritizzazzjoni ta’ xmajjar jew ta’ segmenti tax-xmajjar tkun pertinenti, billi l-biċċa l-kbira mill-benefiċċji wara l-eliminazzjoni ta’ ostaklu jkunu jimmaterjalizzaw biss ladarba jsir titjib kif meħtieġ tas-sezzjoni tax-xmara kollha kemm hi (ara wkoll il-paragrafu 23(b)). Il-Qorti sabet li l-istrateġiji tal-UE ma prijoritizzawx l-attivitajiet previsti, u lanqas ma prijoritizzaw ix-xmajjar li fuqhom jiġu investiti r-riżorsi limitati.

L-Istati Membri ma jagħtux biżżejjed attenzjoni għall-manutenzjoni tax-xmajjar

46

Minkejja l-importanza tagħha, il-manutenzjoni spiss tiġi traskurata, u l-Istati Membri ma allokawx biżżejjed fondi għall-manutenzjoni, li jwassal għal ammont konsiderevoli ta’ xogħol ta’ manutenzjoni b’lura²⁶. Għalhekk, il-Qorti analizzat jekk l-istrateġiji tal-UE koprewx l-aspett tal-manutenzjoni tax-xmajjar. Dan sar permezz ta’ tqabbil ta’ studji u rapporti rilevanti dwar il-manutenzjoni tax-xmajjar, sabiex jiġi vvalutat jekk l-attivitajiet ta’ manutenzjoni kinux skont l-istrateġiji tal-UE stabbiliti.

47

Il-Qorti sabet li l-manutenzjoni tax-xmajjar hija aspett kruċjali tan-navigazzjoni interna, billi nuqqas ta’ manutenzjoni jista’ jirriżulta fid-deterjorament tal-kundizzjonijiet ta’ navigabbilità eżistenti u l-formazzjoni ta’ ostakli ġodda li jnaqqsu l-effettività ta’ proġetti ta’ infrastruttura tal-passaġġi fuq l-ilma interni. Għalhekk, huwa importanti ħafna li l-Kummissjoni tirċievi aċċertament dwar l-effettività tal-manutenzjoni mwettqa mill-Istati Membri kollha li huma rilevanti għan-navigazzjoni interna.

48

Il-Qorti osservat ukoll li mhux l-Istati Membri kollha rratifikaw id-dikjarazzjoni dwar il-manutenzjoni effettiva tal-infrastrutturi tal-passaġġi fuq l-ilma (ara l-Kaxxa 10).

49

Bħalissa, bl-eċċezzjoni tad-Danubju²⁷ ma hemm l-ebda evidenza ta’ rappurtar sistematiku mill-Istati Membri lill-Kummissjoni dwar l-istatus tan-navigabbiltà, il-ħtiġijiet tal-manutenzjoni, l-isforzi reali ta’ manutenzjoni u l-lakuni possibbli. Għalhekk, il-Kummissjoni stess mhijiex konxja ta’ jekk il-proġetti kkofinanzjati tagħha humiex se jkunu sostenibbli fit-terminu medju u f’dak twil, u jekk il-kundizzjonijiet ta’ navigabbiltà humiex se jinżammu f’livelli sodisfaċenti fis-sezzjonijiet kollha tax-xmajjar Ewropej prinċipali.

Kaxxa 10

L-Ungerija ma ffirmatx id-“Declaration on effective waterway infrastructure maintenance on the Danube and its navigable tributaries” (Dikjarazzjoni dwar il-manutenzjoni effettiva tal-infrastrutturi tal-passaġġi fuq l-ilma fuq id-Danubju u t-tributarji navigabbli tagħha)

Fis-7 ta’ Ġunju 2012, il-Ministri tat-Trasport mill-pajjiżi fil-baċir tad-Danubju ltaqgħu fil-Lussemburgu sabiex jiffirmaw dikjarazzjoni dwar il-manutenzjoni effettiva tal-infrastrutturi tal-passaġġi fuq l-ilma. Din id-dikjarazzjoni impenjat lil dawn il-pajjiżi, fost oħrajn, biex jiżguraw li x-xogħol regolari ta’ manutenzjoni tal-kanali navigabbli fuq id-Danubju u fuq it-tributarji tagħha ġie eżegwit, u biex iżommu parametri adegwati tal-kanali navigabbli għal status tajjeb ta’ navigazzjoni.

Id-dikjarazzjoni dwar il-manutenzjoni effettiva tal-infrastrutturi tal-passaġġi fuq l-ilma ġiet iffirmata fl-2012 mill-Istati Membri rilevanti kollha, ħlief għall-Ungerija.

13Fil-Belġju, hemm evidenza ċara li t-traffiku tmexxa mit-toroq għal passaġġi fuq l-ilma interni (IWW), billi kien hemm tnaqqis fit-trasport bit-triq u żieda simultanja fl-IWT.

14Il-lista tan-NU/KEE ta’ ostakli tal-2012 kienet tinkludi wkoll 20 ostaklu addizzjonali li ma kinux inklużi fil-lista tal-2006.

15Skont ir-rapport iffinanzjat mill-Kummissjoni Medium and Long Term Perspectives of IWT in the European Union (Perspettivi fuq Terminu Medju u Terminu Twil tal-IWT fl-Unjoni Ewropea), is-sehem modali tat-trasport minn passaġġi fuq l-ilma interni se jonqos f’xenarju ta’ tkabbir baxx u medju, filwaqt li f’xenarju ta’ tkabbir għoli, is-sehem modali mhuwiex se jkompli jonqos u se jispiċċa, bejn wieħed u ieħor, f’livell ta’ 6.0 % fl-2040.

16KUMM(2010) 715 finali tat-8 ta’ Diċembru 2010 “L-Istrateġija tal-Unjoni Ewropea għar-Reġjun tad-Danubju”.

17Bħala terminu ta’ tqabbil, il-Pajjiżi l-Baxxi kienu l-Istat Membru li alloka l-aktar fondi għat-trasport minn passaġġi fuq l-ilma interni (aktar minn 40 % tal-fondi totali tiegħu għal proġetti tat-TEN-T filwaqt li għandu sehem modali ta’ madwar 39 %).

18Beschlussfassung der 6. Bund-Länder-Sitzung tat-23/05/2013 f’Berlin – Eckpunkte für ein Gesamtkonzept Elbe des Bundes und der Länder.

19L-Anness għall-Programm NAIADES (COM(2006) 6 final).

20Il-Belġju, il-Bulgarija, ir-Repubblika Ċeka, il-Ġermanja, Franza, l-Ungerija, il-Pajjiżi l-Baxxi, l-Awstrija u r-Rumanija.

21Din iċ-ċifra ma tinkludix l-ispiża għat-tneħħija tal-ostakli fl-Ungerija, billi din ma ġietx kwantifikata, u l-konnessjoni Saône-Moselle u r-Renu fi Franza, li ġiet stmata f’livell ta’ madwar EUR 10 biljun.

22Ħafna siti ta’ xmajjar huma parti minn żoni ta’ protezzjoni tan-natura li jiffurmaw l-hekk imsejjaħ netwerk “Natura 2000”.

23Id-Deċiżjoni Nru 661/2010/UE Tal-Parlament Ewropew u tal-Kunsill tas-7 ta’ Lulju 2010 fuq linji gwida tal-Unjoni għall-iżvilupp tan-netwerk tat-trasport trans-Ewropew (ĠU L 204, 5.8.2010, p. 1).

24Ir-Regolament (UE) Nru 1315/2013.

25Pajjiżi eliġibbli għall-Fondi ta’ Koeżjoni 2007-2013 huma l-Bulgarija, ir-Repubblika Ċeka, l-Estonja, il-Greċja, Ċipru, il-Latvja, il-Litwanja, l-Ungerija, Malta, il-Polonja, il-Portugall, ir-Rumanija, is-Slovenja, is-Slovakkja u Spanja (appoġġ tranżitorju). Reġjuni eliġibbli għall-fondi taħt il-FEŻR taħt l-objettiv ta’ konverġenza huma l-Belġju, il-Bulgarija, ir-Repubblika Ċeka, il-Ġermanja, l-Estonja, il-Greċja, Spanja, Franza, l-Italja, il-Latvja, il-Litwanja, l-Ungerija, Malta, il-Polonja, il-Portugall, ir-Rumanija, is-Slovenja, is-Slovakkja u r-Renju Unit.

26Ir-rapport Medium and Long Term Perspectives of IWT in the European Union (Perspettivi fuq Terminu Medju u Terminu Twil tal-IWT fl-Unjoni Ewropea) ikkonferma li manutenzjoni fqira tal-passaġġi fuq l-ilma minn bosta Stati Membri hija problema, b’mod partikolari fuq il-kuritur tal-Lvant-Punent u fuq dak tad-Danubju.

27Fir-rigward tax-xmara Danubju, rappurtar sistematiku mill-Istati Membri dwar l-istatus tan-navigabbiltà fuq id-Danubju jitwettaq fil-qafas tal-Grupp ta’ Tmexxija tal-EUSDR dwar il-PA1A (Trasport minn Passaġġi fuq l-Ilma interni). Dan jiġi organizzat u kkoordinat mill-Awstrija u mir-Rumanija (il-Ministeri tat-Trasport u l-ViaDonau), flimkien mal-Kummissjoni (id-DĠ Politika Reġjonali u Urbana u d-DĠ Mobilità u Trasport) u l-Koordinatur għall-kuritur.

Konklużjonijiet u rakkomandazzjonijiet

50

Il-Qorti sabet li, minkejja l-objettiv taċ-ċaqliq tat-traffiku mit-toroq għal modalitajiet tat-trasport li jiffavorixxu aktar l-ambjent, kumplessivament, is-sehem modali tat-trasport minn passaġġi fuq l-ilma interni ma żdiedx b’mod sinifikanti mill-2001 ‘il hawn fi ħdan l-UE. Għalhekk il-Qorti tqis li, l-istrateġiji Ewropej għall-IWT għadhom ma ġewx implimentati b’mod effettiv, billi l-objettiv tal-politika fir-rigward taċ-ċaqliq tat-trasport tal-merkanzija mit-toroq għal passaġġi fuq l-ilma interni ma ntlaħaqx u l-kundizzjonijiet kumplessivi ta’ navigabbiltà ma tjibux. Barra minn hekk, il-proġetti awditjati li ġew ikkofinanzjati mill-baġit tal-UE ma kinux effettivi fit-titjib tan-navigabbiltà u fiż-żieda tal-volumi tat-traffiku minn passaġġi fuq l-ilma interni.

51

Il-Qorti tinnota wkoll li l-iżvilupp ta’ trasport minn passaġġi fuq l-ilma interni jeħtieġ koordinazzjoni konsiderevoli fost l-Istati Membri u li, bħal proġetti oħra ta’ infrastruttura li huma akbar, kunsiderazzjonijiet politiċi u ambjentali jistgħu jaffettwaw l-implimentazzjoni ta’ proġetti tal-passaġġi fuq l-ilma interni.

52

Il-Qorti tqis li n-nuqqas ta’ titjib tas-sehem modali u tal-kundizzjonijiet kumplessivi ta’ navigabbiltà kien dovut għall-għadd limitat ħafna ta’ proġetti proposti u eżegwiti mill-Istati Membri, għall-fatt li spiss il-proġetti implimentati ma kinux dawk l-aktar rilevanti biex jiġu eliminati l-ostakli, u għall-ostakli eliminati b’mod iżolat.

Rakkomandazzjoni 1

Sabiex tittejjeb l-effettività tal-finanzjament mill-UE fir-rigward tat-trasport minn passaġġi fuq l-ilma interni u biex tiġi żgurata prestazzjoni aħjar tal-proġetti:

(a)l-Istati Membri għandhom jipprijoritizzaw proġetti ta’ passaġġi fuq l-ilma interni li jkunu fuq il-kurituri, ix-xmajjar jew is-segmenti tax-xmajjar li jipprovdu l-akbar u l-aktar benefiċċji immedjati għat-titjib tat-trasport minn passaġġi fuq l-ilma interni;

(b)meta tagħżel proposti għall-proġetti biex jiġu ffinanzjati, il-Kummissjoni għandha tiffoka l-finanzjament tagħha fuq dawk il-proġetti li huma l-aktar rilevanti għat-trasport minn passaġġi fuq l-ilma interni u li għalihom diġà hemm pjanijiet avvanzati stabbiliti għall-eliminazzjoni ta’ ostakli fil-qrib.

53

Il-Qorti sabet li l-istrateġiji tal-UE kienu neqsin minn xi analiżijiet importanti. Dawn ma identifikawx il-benefiċċji kumplessivi tan-navigazzjoni interna f’kurituri differenti u ma vvalutawx il-punt sa fejn it-trasport minn passaġġi fuq l-ilma interni għandhom jikkontribwixxu għall-objettiv tal-politika fir-rigward taċ-ċaqliq tat-traffiku mit-toroq għal modalitajiet tat-trasport li jiffavorixxu aktar l-ambjent. L-Istati Membri adottaw approċċi differenti u taw livelli differenti ta’ prijorità lil din il-modalità tat-trasport, li wassal għal approċċ mhux koordinat tul il-kurituri tal-IWW. L-Istati Membri fejn it-trasport minn passaġġi fuq l-ilma interni għandu rwol sinifikanti fit-taħlita tat-trasport, tawha attenzjoni akbar, filwaqt li l-Istati Membri li stennew anqas benefiċċji diretti tawha prijorità konsiderevolment aktar baxxa.

54

L-isforzi tal-finanzjament għat-trasport tal-merkanzija minn passaġġi fuq l-ilma interni ma kinux ikkonċentrati u prijoritizzati b’mod effettiv. L-Istati Membri riparji kollha suppost kellhom jikkontribwixxu għall-implimentazzjoni tal-istrateġija, għalkemm l-interess dirett ta’ xi wħud minnhom kien baxx. Barra minn hekk, ma ngħatatx biżżejjed attenzjoni għall-manutenzjoni tax-xmajjar fuq il-kurituri prinċipali għat-trasport minn passaġġi fuq l-ilma interni. Għalhekk, hemm ambitu għall-indirizzar tal-problema u għall-provvediment tal-valur miżjud meħtieġ fil-livell tal-Unjoni Ewropea.

Rakkomandazzjoni 2

Fir-rigward tal-iżvilupp futur tal-istrateġija tal-UE għat-trasport tal-merkanzija minn passaġġi fuq l-ilma interni, u bil-ħsieb li tinkiseb koordinazzjoni aħjar bejn l-Istati Membri:

(a)il-Kummissjoni għandha twettaq analiżijiet fil-fond tas-suq u l-benefiċċji potenzjali tan-navigazzjoni interna fuq segmenti differenti tax-xmajjar u tikkoordina madwar l-Istati Membri l-implimentazzjoni tan-netwerk TEN-T ewlieni, filwaqt li tieħu inkunsiderazzjoni l-potenzjal tagħhom għall-iżvilupp ta’ kurituri tat-trasport tal-merkanzija minn passaġġi fuq l-ilma interni;

(b)matul l-implimentazzjoni tal-kurituri, il-Kummissjoni u l-Istati Membri għandhom jaqblu dwar objettivi speċifiċi u li jistgħu jintlaħqu u dwar stadji importanti preċiżi għall-eliminazzjoni ta’ ostakli fuq il-kurituri fil-qafas tal-Faċilità Nikkollegaw l-Ewropa. Dan għandu jieħu kont dovut tal-objettiv tat-TEN-T fir-rigward tal-ikkompletar tan-netwerk ewlieni sal-2030, tad-disponibbiltà tal-fondi fil-livell tal-UE u f’dak tal-Istati Membri u tal-kunsiderazzjonijiet politiċi u ambjentali fir-rigward tal-bini ta’ infrastrutturi ġodda tat-trasport minn passaġġi fuq l-ilma interni (jew it-titjib ta’ dawk eżistenti);

(c)fil-kuntest tar-reviżjoni li jmiss tar-Regolament dwar it-TEN-T, il-Kummissjoni għandha tipproponi t-tisħiħ tal-bażi legali sabiex (i) twessa’ r-rekwiżiti ta’ rappurtar fir-rigward tal-istatus ta’ navigazzjoni tal-passaġġi fuq l-ilma u (ii) teħtieġ li l-Istati Membri jelaboraw pjanijiet nazzjonali ta’ manutenzjoni tal-passaġġi fuq l-ilma interni b’mod koordinat.

Dan ir-Rapport ġie adottat mill-Awla II, immexxija mis-Sur Henri GRETHEN, Membru tal-Qorti tal-Awdituri, fil-Lussemburgu fil-laqgħa tagħha tat-28 ta’ Jannar 2015.

Għall-Qorti Ewropea tal-Awdituri

Vítor Manuel da SILVA CALDEIRA
President

Annessi

Anness I

Klassifikazzjoni ta’ passaġġi fuq l-ilma interni ewropej skont ir-riżoluzzjoni nru 92/2 tal-konferenza ewropea tal-ministri tat-trasport

Tip ta’ passaġġi fuq l-ilma interni
Klassijiet ta’ passaġġi fuq l-ilma navigabbli
Bastimenti bil-mutur u braken
Konvojs imbuttati
Għoli minimu taħt il-pontijiet

Tip ta’ bastiment: Karatteristiċi ġenerali
Tip ta’ konvoj: Karatteristiċi ġenerali

Denominazzjoni
Tul massimu
Tul massimu tal-latti
Fundar tal-ilma
Tunnellaġġ

Tul
Latti
Fundar tal-ilma
Tunnellaġġ

L(m)
B(m)
d(m)
T(t)
L(m)
B(m)
d(m)
T(t)
H(m)

1
2
3
4
5
6
7
8
9
10
11
12
13

Ta’ importanza reġjonali
Lejn il-Punent tal-Elbe
I
Barkun
38.5
5.05
1.80-2.20
250-400

4.0

II
Barkun Kampine
50-55
6.6
2.50
400-650

4.0-5.0

III
Gustav Koenigs
67-80
8.2
2.50
650-1 000

4.0-5.0

Lejn il-Lvant tal-Elbe
I
Gross Finow
41
4.7
1.40
180

3.0

II
BM-500
57
7.5-9.0
1.60
500-630

3.0

III

67-70
8.2-9.0
1.60-2.00
470-700

118-132
8.2-9.0
1.60-2.00
1 000-1 200
4.0

Ta’ importanza reġjonali
IV
Johann Welker
80-85
9.5
2.50
1 000-1 500

85
9.5
2.50-2.80
1 250-1 450
5.25 jew 7.00

Va
Bastimenti kbar tar-Renu
95-110
11.4
2.50-2.80
1 500-3 000

95-110
11.4
2.50-4.50
1 600-3 000
5.25 jew 7.00 jew 9.10

Vb

172-185
11.4
2.50-4.50
3 200-6 000

VIa

95-110
22.8
2.50-4.50
3 200-6 000
7.00 jew 9.10

VIb

140
15.0
3.90

185-195
22.8
2.50-4.50
6 400-12 000
7.00 jew 9.10

VIc

270-280
195-200
22.8
33.0-34.2
2.50-4.0
2.50-4.50
9 600-18 000
9 600-18 000
9.10

VII

285
33.0-34.2
2.50-4.50
14 500-27 000
9.0

Anness II

Lista ta’ proġetti eżaminati mill-qorti

SM
Referenza tal-proġett/PO
Fond
Deskrizzjoni
Xmara / kuritur
Total tal-ispiża
(f’miljun EUR)
Finanzjament mill-UE
(f’miljun EUR)
Ikkompletat

BE
2009-BE-00049-E
TEN-T
Bini mill-ġdid tal-pont ta’ Noorderlaan fuq l-Kanal Albert
Kanal Albert
13.42
1.34
iva

BE
2010-BE-92214-P
TEN-T
Bini mill-ġdid tal-pont ta’ Briegden u dak ta’ Oelgem I fuq il-Kanal Albert
Kanal Albert
15.72
1.57
le

BE
2010-BE-18070-P
TEN-T
Kostruzzjoni ta’ kompartiment tal-imblukkar għan-navigazzjoni u ta’ stazzjon tal-ippumpjar fuq il-Kanal Albert f’Lanaye
Kanal Albert
151.22
26.93
le

CZ
CZ. 1.01/6.2.00/09.0131
FEŻR
Rikostruzzjoni tal-pont ferrovjarju f’Kolín
Xmara Elbe
41.06
28.86
iva

CZ
CZ 1.01/6.2.00/09.0130
FEŻR
Ikkompletar tal-passaġġ fuq l-ilma tal-Vltava fis-sezzjoni České Budějovice – Hluboká
Xmara Vltava
31.91
20.52
iva

CZ
CZ 1.01/6.2.00/08.0081
FEŻR
Il-port pubbliku ta’ Ústí nad Labem — Vaňov, modernizzazzjoni tal-bnajka tal-port bi protezzjoni mill-għargħar għall-bastimenti
Xmara Elbe
5.22
3.99
iva

DE
2007-DE-18050
TEN-T
Riċerka indipendenti dwar il-varjanti fuq l-iżvilupp tad-Danubju bejn Straubing u Vilshofen
Proġett prijoritarju 18 (id-Danubju)
26.7
13.35
iva

DE
2007-DE-18030
TEN-T
Kostruzzjoni ġdida tal-pont ferrovjarju li jgħaddi fuq id-Danubju f’Deggendorf
Proġett prijoritarju 18 (id-Danubju)
35.05
7.01
iva

DE
2007-DE-90602-P
TEN-T
Kostruzzjoni tat-tieni xatba - baċir f’Fankel (Moselle)
Moselle
49.14
4.91
iva

DE
2009-DE-161-PR003 (SF)
FEŻR
Kostruzzjoni tal-magna ta’ rfigħ għad-dgħajjes f’Niederfinow
Kanal Havel-Oder (HVO)
284.00
48.52
le

DE
2007-DE-161PO002 (SF)
FEŻR
Rinnovament parzjali tax-xatba ta’ Hohenbruch
Kanal ta’ Ruppiner
0.49
0.35
iva

HU
2007-HU-18090S
TEN-T
Studji għat-titjib tan-navigazzjoni fuq id-Danubju, is-sezzjoni Ungeriża tal-Proġett Prijoritarju Nru 18
Proġett prijoritarju 18 (id-Danubju)
8.00
4.00
iva

TOTAL

661.93
161.35

Anness III

Is-sehem modali tat-trasport minn passaġġi fuq l-ilma interni fost il-modalitajiet kollha tat-trasport fuq l-art fl-Istati Membri (SM) fuq il-kuritur prinċipali tal-passaġġi fuq l-ilma interni, mill-2001 sal-2012 (f’%)

SM | 2001 | 2002 | 2003 | 2004 | 2005 | 2006 | 2007 | 2008 | 2009 | 2010 | 2011 | 2012
EU | 6.4 | 6.2 | 5.8 | 5.9 | 5.9 | 5.7 | 5.8 | 5.9 | 6.0 | 6.7 | 6.1 | 6.7
BE | 11.3 | 11.8 | 12.5 | 13.1 | 14.1 | 14.7 | 14.9 | 15.6 | 14.3 | 17.6 | 18.5 | 24.3²
BG¹ | 3.1 | 4.0 | 4.0 | 3.9 | 3.7 | 3.9 | 4.8 | 12.6 | 20.7 | 21.0 | 15.0 | 16.4
CZ | 0.1 | 0.1 | 0.1 | 0.1 | 0.1 | 0.1 | 0.1 | 0.0 | 0.1 | 0.1 | 0.1 | 0.1
DE | 15.0 | 15.0 | 14.0 | 14.0 | 14.0 | 12.8 | 12.0 | 12.3 | 12.1 | 13.0 | 11.2 | 12.3³
FR | 3.1 | 3.1 | 3.1 | 3.2 | 3.5 | 3.4 | 3.4 | 3.5 | 4.1 | 4.3 | 3.9 | 4.2
LU | 3.8 | 3.7 | 3.0 | 3.5 | 3.6 | 4.0 | 3.3 | 3.8 | 3.1 | 3.9 | 3.2 | 3.4
HU | 4.0 | 5.2 | 5.5 | 6.1 | 5.8 | 4.5 | 4.6 | 4.7 | 4.1 | 5.3 | 4.0 | 4.4
NL | 34.0 | 33.0 | 32.0 | 31.0 | 32.0 | 32.1 | 35.0 | 34.7 | 31.3 | 36.0 | 36.7 | 38.7
AT | 4.5 | 4.9 | 3.9 | 2.9 | 3.0 | 3.0 | 4.2 | 4.0 | 4.1 | 4.7 | 4.2 | 4.6
RO¹ | 7.3 | 8.2 | 7.1 | 11.0 | 11.0 | 10.0 | 9.8 | 10.8 | 20.6 | 27.0 | 21.7 | 22.5
SK | 4.0³ | 0.4 | 0.3 | 0.3 | 0.3 | 0.3 | 2.7 | 2.8 | 2.5 | 3.2 | 2.4 | 2.6

1Fl-2009, il-Bulgarija u r-Rumanija biddlu l-metodu għar-reġistrazzjoni tat-traffiku fil-passaġġi fuq l-ilma interni. Għalhekk, data mill-2009 ‘l quddiem ma tistax titqabbel ma’ data mis-snin preċedenti.

2Ċifra proviżorja.

3Ċifra stmata mill-Eurostat.

Sors tad-data: il-Eurostat.

Anness IV

Il-varjanti differenti għall-eliminazzjoni tal-ostaklu fis-sezzjoni straubing-vilshofen

Figura - L-ostaklu bejn Straubing u Vilshofen u varjanti alternattivi għall-eliminazzjoni tiegħu

Sors: Il-Qorti Ewropea tal-Awdituri.

Tabella - Tqabbil bejn il-varjant “A” u l-varjant “C 2,80”

| varjant “A” | varjant “C 2.80”
Ċaqliq modali mit-toroq u l-ferroviji lejn l-IWT | 1.17 miljun t | 3 miljun t
Għadd ta’ bastimenti kull sena | 9 742 (+336 kull sena) | 10 896 (+1 490 kull sena)
Iffrankar annwali tal-ispejjeż għat-trasport | EUR 33,9 miljun | EUR 78.6 miljun
Differenzi fil-ħinijiet medji ta’ stennija fuq din il-medda | Minn 4.11 sa 4.20 sigħat | Minkejja volumi ogħla tat-trasport, tnaqqis minn 4.11 għal 2.65 sigħat
Total tal-kapaċità tat-trasport | 11.02 miljun t | 12.83 miljun t
Rata ta’ aċċidenti: għadd ta’ aċċidenti/(tul tas-sezzjoni x għadd ta’ bastimenti) x 1 000 000 | 82.9 sa 62.2 | 82.9 sa 30.4 (bi tqabbil mar-Renu bejn 10-25)
Differenza benefiċċju-kost f’EUR | EUR 722 miljun | EUR 1 728 miljun
Proporzjon Benefiċċju-Kost | 6.6 | 7.7
Nefqiet għal miżuri ta’ protezzjoni mill-għargħar | Madwar EUR 300 miljun (nett) | Madwar EUR 280 miljun (nett)
Nefqiet għax-xogħlijiet fil-kanali navigabbli | Madwar EUR 160 miljun (nett) | Madwar EUR 320 miljun (nett)
Oqsma ta’ kumpens ekoloġiku għal miżuri ta’ protezzjoni mill-għargħar u għal xogħlijiet fil-kanali navigabbli (l-interventi kollha jistgħu jiġu kkumpensati) | Madwar 1 360 ha | Madwar 1 415 ha
Fundar tal-ilma ta’ 2.5 m (bħalissa fuq 144 jum/sena) | 200 jum/sena | 301 jum/sena

Anness V

L-ispiża tal-eliminazzjoni ta’ ostakli skont il-platina inventory of bottlenecks and missing links (inventarju tal-proġett platina tal-ostakli u l-konnessjonijiet neqsin) tal-31.3.2010

Stat Membru
Medda
Xogħlijiet/problemi li għandhom jissolvew
Orizzont tal-ippjanar
Spejjeż stmati
(f’miljun EUR)

Franza
Il-konnessjoni Saône-Moselle (E 10-02) u r-Renu (E 10)
Sabiex jinfetaħ il-baċir tar-Rhône - li jgħaqqad Lyon, Marsilja, ix-xmara Rhône u l-baċir tal-Mediterran man-netwerk tat-Tramuntana - il-konnessjoni tan-netwerk tat-Tramuntana Saône/Rhône ilha tiġi diskussa għal żmien twil.
iffinalizzat qabel l-2025
10 000.00

Il-konnessjoni Seine-Moselle (E 80)
Biex Pariġi, il-port ta’ Le Havre u Rouen u l-baċir Pariġin jiġu konnessi b’mod aktar dirett man-netwerk tat-Tramuntana.
iffinalizzat qabel l-2025
għandhom jiġu determinati

Il-konnessjoni Seine-Schelde (E 05)
Biex Pariġi, il-port ta’ Le Havre u Rouen u l-baċir Pariġin jiġu konnessi aktar man-netwerk tat-Tramuntana. Il-kanal se jkollu tul ta’ 106 km.
iffinalizzat qabel l-2025
4 000.00

Il-Kanal Rhône–Renu (E 10)
l-ebda prijorità għall-gvern Franċiż

Oise (E 80) minn Conflans sa Creil, Is-sezzjoni għandha tiġi estiża sa Compiègne
Parti mill-proġett tas-Seine-Escaut — tul ta’ 75 km. Il-proġett għadu għaddej.
iffinalizzat qabel l-2025
130.00

Oise (E 80) Creil u Conflans
Il-proġett għandu jitqies ġewwa l-ostaklu preċedenti. - Iż-żieda, fil-fundar tal-ilma mgħobbi, sa 4 m bejn Creil u Conflans - Sainte-Honorine.
iffinalizzat qabel l-2025
baġit inkluż fil-proġett tas-Seine-Scheldt

Il-konnessjoni Dunkerque - Escaut u Escaut (E 01) sa Condé
Il-kanal imtela bil-ħama. L-ebda navigazzjoni mhija possibbli. Il-kanal irid jitnaddaf mill-ħama u għalhekk jippermetti traffiku ġdid mal-Belġju.
iffinalizzat qabel l-2025
baġit inkluż fil-proġett tas-Seine-Scheldt

Moselle (E 80) Metz u Apach
Żieda ta’ 6 pontijiet bejn Metz u Apach - 59 km - li tippermetti t-trasport bil-kontejners bi 3 saffi.
iffinalizzat qabel l-2025
10.00

Il-Kanal Deûle (E 02) - xatba f’Quesnoy sur Deûle
Xatba żgħira wisq li tisforza konvojs imbuttati biex jiġu separati qabel ma tista’ tiġi ttraversata x-xatba. Ir-riżultat ta’ din is-separazzjoni huwa ħin importanti mitluf.
iffinalizzat qabel l-2025
40.00

Il-Port ta’ Le Havre (E 80-02)
L-ebda aċċess dirett għat-terminali għall-kontejners tal-Port 2000, għall-bastimenti tal-passaġġi fuq l-ilma interni.

166.00

Is-Seine (E 80-04) — is-sezzjoni Bray u Nogent-sur Seine
It-titjib tas-servizz tat-trasport bix-xmara huwa previst, li jgħaqqad iż-żona ta’ Pariġi ma’ industriji u prodotti agrikoli kif ukoll ma’ barrieri li jfornu materjal tal-bini mir-reġjun ta’ Champagne.
iffinalizzat qabel l-2025
250.00

Il-Kanal Rhône sa Sète (E 10-04) Rhône sa Sète
Restawr tax-xtut u żieda ta’ pontijiet (sa 5.25 m) li jippermettu n-navigazzjoni ta’ konvojs b’tul ta’ 120 m, b’wisa’ ta’ 11.40 m u b’kontejners b’2 saffi (bejn tal-klassi IV u l-klassi Va).
iffinalizzat qabel l-2025
130.00

Total ta’ Franza

14 726.00

Il-Lussemburgu
Total tal-Lussemburgu
L-ebda

0.00

Il-Pajjiżi l-Baxxi
Zuid-willemsvaart (E 70-03)
Aċċessibbiltà insuffiċjenti fil-medda tal-passaġġ fuq l-ilma bejn Den Bosch u Veghel. L-attivitajiet ippjanati huma l-kostruzzjoni ta’ triq bid-dawra tal-klassi IV madwar Den Bosch u t-titjib ta’ Zuid-Willemsvaart sa Veghel għall-klassi IV.
iffinalizzat qabel l-2025
469.00

Ix-Xmara IJssel (E 70)
Bastimenti tal-klassi Va għandhom problemi ta’ navigazzjoni dovuti għad-dimensjonijiet u l-liwjiet fuq is-sezzjoni bejn Arnhem u Zutphen.
iffinalizzat qabel l-2025
43.00

Meppel-Ramspol (E 12-02)
Minħabba l-livelli baxxi/għoljin tal-ilma, ix-xatba f’Zwartsluis tiġi mblukkata għal medja ta’16-il jum / sena, li jimpedixxi n-navigazzjoni interna matul dan il-perjodu.
iffinalizzat qabel l-2025
47.00

Ir-rotta Lemmer–Delfzijl (il-fażi 1) (E 15)
Il-parti tat-Tramuntana tal-Pajjiżi l-Baxxi mhijiex aċċessibbli għall-bastimenti b’kontenituri b’erba’ saffi. Sitt pontijiet fuq ir-rotta jikkawżaw problemi għat-trasport bil-kontejners b’erba’ saffi.
iffinalizzat qabel l-2025
205.00

Ir-rotta Lemmer–Delfzijl (il-fażi 2) (E 15)
Żoni ta’ stennija insuffiċjenti
iffinalizzat qabel l-2025
għandhom jiġu determinati

Il-Kanal ta’ Twente (E 70)
Kapaċità insuffiċjenti tax-xtiebi
iffinalizzat qabel l-2025
125.00

Il-Kanal Lek (E 11-02)
Fond tal-kanal navigabbli u kapaċità tax-xtiebi
iffinalizzat qabel l-2025
225.00

Maasroute (E 01)
Fond tal-kanal navigabbli u kapaċità tax-xtiebi
iffinalizzat qabel l-2025
1 600.00

Maasroute — Il-Kanal Albert (E 01)
Kapaċità tax-xtiebi
iffinalizzat qabel l-2025
10.50

Il-Kanal Juliana (parti mill-Maasroute) (E 05)
Fond tal-kanal navigabbli u kapaċità tax-xtiebi
iffinalizzat qabel l-2025
79.00

Il-Kuritur Rotterdam–Gent (inkluż il-Kanal Gent-Terneuzen) (E 03, E 06)
Fond u wisa’ tal-kanal navigabbli u kapaċità tax-xtiebi
iffinalizzat qabel l-2025
għandhom jiġu determinati

IJsselmeer-Meppel (E 12)
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
43.00

Il-Kanal Amsterdam-Renu (E 11)
Kapaċità tax-xtiebi
iffinalizzat qabel l-2025
17.00

Amsterdam-Lemmer (E 11)
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
16.00

Amsterdam-Lemmer (E 15)
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
7.00

Ix-Xmara Zaan (E 11-01)
Fond u/jew wisa’ tal-kanal navigabbli, spazju għoli liberu tal-pontijiet
iffinalizzat qabel l-2025
għandhom jiġu determinati

Il-konnessjoni Renu-Scheldt (E 06)
Żoni ta’ stennija insuffiċjenti
iffinalizzat qabel l-2025
għandhom jiġu determinati

Burgemeester Delenkanaal (E01)
Il-liwjiet żgħar
il-proġett ġie eżegwit

Il-Kanal Wilhelmina (E 11)
Wisa’ tal-kanal navigabbli, kapaċità tax-xtiebi
iffinalizzat qabel l-2025
83.00

Ix-Xmara IJssel (E 12)
Żoni ta’ stennija insuffiċjenti
iffinalizzat qabel l-2025
36.00

Ix-Xmara Waal (E 10)
Il-fond u l-wisa’ tal-kanal navigabbli
iffinalizzat qabel l-2025
187.00

Gouwe (E 10)
Kapaċità tax-xtiebi
iffinalizzat qabel l-2025
għandhom jiġu determinati

Merwede (E 10)
Żoni ta’ stennija insuffiċjenti
iffinalizzat qabel l-2025
għandhom jiġu determinati

Il-Kanal tal-Baħar tat-Tramuntana (E 01)
Kapaċità u aċċessibbiltà tax-xtiebi
iffinalizzat qabel l-2025
għandhom jiġu determinati

Total tal-Pajjiżi l-Baxxi

3 192.50

L-Awstrija
Il-Konnessjoni Danubju–Oder–Elbe (E 20)
Kostruzzjoni ta’ kanal tan-navigazzjoni (500 km) li jgħaqqad id-Danubju mal-Oder u mal-Elbe, li fih aktar minn 30 xatba.
mhux magħruf
għandhom jiġu determinati

Id-Danubju (E 80) km 2 037.0 – 2 005.0
Il-fond u/jew il-wisa’ tal-kanal navigabbli (ilma baxx).
iffinalizzat qabel l-2025
65.40

Id-Danubju (E 80) km 1 921.0 – 1 872.7
Il-fond u/jew il-wisa’ tal-kanal navigabbli (ilma baxx).
iffinalizzat qabel l-2025
220.00

Total tal-Awstrija

285.40

Ir-Rumanija
Il-Kanal Danubju-Bucuresti (E 80-05)
Skont l-abbozz tal-Pjan Direttur għat-Trasport Ġenerali (GTMP), il-kostruzzjoni ta’ kanal li jgħaqqad il-kapitali Rumena Bukarest mad-Danubju (f’km 430.5) permezz ta’ passaġġ fuq l-ilma kienet diġà nbdiet fl-1986. Ix-xogħlijiet ta’ kostruzzjoni kienu twaqqfu fl-1990 meta x-xogħlijiet tal-art u d-digi kienu madwar 70 % kkompletati, il-protezzjoni tax-xtut kienet madwar 40 % kkompletata u xi ftit biss mit-tagħmir idromekkaniku kien installat. Minn dak iż-żmien ’il hawn ma twettaq l-ebda xogħol ta’ manutenzjoni għall-preservazzjoni ta’ dawn l-investimenti li tgħawwru minn azzjonijiet naturali u tal-bniedem.
iffinalizzat qabel l-2025
900.00

Olt (E 80-03)
Ix-xmara Olt hija tributarju tad-Danubju li hemm ippjanat għaliha li ssir navigabbli sa Slatina.
iffinalizzat qabel l-2025
mhux magħruf

Prut (E 80-07) km 407.0 – 0.0
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
għandhom jiġu determinati

Il-Kanal Bega (E 80-01-02) km 65.6 – 109.6
Fond u wisa’ tal-kanal navigabbli u kapaċità tax-xtiebi
iffinalizzat qabel l-2025
għandhom jiġu determinati

Id-Danubju (E 80) km 863.0 – 175.0
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
160.00

Id-Danubju (E 80) km 170.0 – 0.0
Il-fond u/jew il-wisa’ tal-kanal navigabbli (ilma baxx)
iffinalizzat qabel l-2025
143.00

Il-Kanal Danubju–il-Baħar l-Iswed (E 80-01-14) km 64.4 – 0.0
Fond u/jew wisa’ tal-kanal navigabbli (ilma baxx), rinfurzar tax-xtut tal-kanal, riabilitazzjoni tax-xtiebi
iffinalizzat qabel l-2025
230.00

Il-Kanal Poarta Albă–Midia-Năvodari (E 80-14-01) km 27.5 – 0.0
Fond u/jew wisa’ tal-kanali navigabbli (ilma baxx), rinfurzar tax-xtut tal-kanal, riabilitazzjoni tax-xtiebi
iffinalizzat qabel l-2025
175.00

Total tar-Rumanija

1 608.00

Risposta tal-Kummissjoni

Sommarju eżekuttiv

IV

Il-Kummissjoni tqis li l-użu ta’ trasport fil-passaġġi navigabbli interni jiddependi fuq il-kompettività relattiva tiegħu meta mqabbla mat-trasport bit-triq u għalhekk jiddependi fuq ħafna fatturi inkluż il-prezz tal-fjuwil, il-kost lavorattiv u t-tassazzjoni. Barra minn hekk, il-Kummissjoni tenfasizza li l-għan politiku tat-trasferiment tat-traffiku mit-toroq għat-trasport fil-passaġġi navigabbli interni huwa għan indikattiv u wiesa’ li l-materjalizzazzjoni tiegħu mhijiex taħt il-kontroll sħiħ tal-Kummissjoni, u għandu jitqies fil-kuntest tax-xenarju bażi li jidentifika r-riskju li t-trasport tal-merkanzija bit-triq igawdi monopolju virtwali għat-trasport tal-merkanzija jekk ma tittieħed l-ebda azzjoni. Barra minn hekk, is-sehem modali tat-trasport fil-passaġġi navigabbli interni kiber bejn l-2006, is-sena tal-adozzjoni tal-programm NAIADES¹, u l-2012. B’mod ġenerali, il-passaġġi navigabbli interni għad fadlilhom kapaċitajiet importanti ta’ trasport li, jekk jiġu implimentati b’mod sostenibbli, jistgħu jgħinu biex ittaffu l-konġestjoni fit-toroq, filwaqt li fl-istess ħin inaqqsu l-impatt ġenerali fuq l-ambjent.

V

Il-Kummissjoni tqis li l-proġetti ffinanzjati mill-UE kienu konsistenti mal-għanijiet tal-programmi ta’ finanzjament rispettivi. Meta jeħtieġ li jiġu indirizzati ħafna punti ta’ konġestjoni tat-traffiku, huwa inevitabbli li fil-fażijiet inizjali, l-punti ta’ konġestjoni tat-traffiku tal-madwar jillimitaw l-impatt ta’ dawn il-proġetti tal-bidu. Madankollu, minħabba l-obbligu legali li timpilmenta n-netwerk ewlieni sal-2030, il-Kummissjoni tqis li hemm perspettiva għat-tneħħija tal-punti ta’ konġestjoni tat-traffiku tal-madwar f’perjodu ta’ żmien raġonevoli u biex jiżdied l-impatt ta’ dawn il-proġetti matul iż-żmien.

VI

Il-Kummissjoni tqis li l-istrateġiji tal-UE kienu sottostanzjati b’analiżi xierqa. Pereżempju, il-White Paper kienet akkumpanjata minn valutazzjoni tal-impatt u l-programm NAIADES kien ibbażat fuq studju fuq medda ta’ żmien medju sa żmien twil tas-settur tat-trasport fil-passaġġi navigabbli interni. Ir-riżorsi ta’ finanzjament tal-UE ntużaw skont il-prijoritajiet tal-programmi ta’ finanzjament rispettivi, u l-prijoritizzazzjoni u l-koordinazzjoni tal-approċċi tal-Istati Membri lejn il-kurituri se jissaħħu skont il-qafas il-ġdid tat-TEN-T. Riċentement issaħet il-manutenzjoni tax-xmajjar skont il-qafas il-ġdid tat-TEN-T u qed tiġi żviluppata gwida għall-manutenzjoni tax-xmajjar fil-qafas tal-proġett PLATINA II. Il-kunsiderazzjonijiet ambjentali ġew indirizzati permezz tad-dokument ta’ Gwida tal-Kummissjoni dwar it-trasport fil-passaġġi navigabbli interni u Natura 2000 adottati fl-2012.

VII — Ir-Rakkomandazzjoni 1 (a)

Il-Kummissjoni tappoġġja din ir-rakkomandazzjoni.

VII — Ir-Rakkomandazzjoni 1 (b)

Għal strumenti ta’ finanzjament tat-TEN-T, il-Kummissjoni taċċetta din ir-rakkomandazzjoni u tqis li dan l-approċċ se jitjieb aktar permezz tal-implimentazzjoni tal-Kuritur tan-Netwerk Ewlieni, kif previst fir-Regolament 1315/2013. L-ewwel sejħa għal proposti taħt il-Faċilità Nikkollegaw l-Ewropa li għadha kif twaqqfet, tikkonċentra fuq it-tneħħija ta’ punti ta’ konġestjoni tat-traffiku u fuq il-bini tal-kollegamenti nieqsa fil-Kurituri tan-Netwerk Ewlenin. Ta’ min jinnota li sal-2030, jiġu indirizzati l-punti ta’ konġestjoni tat-traffiku kollha tan-netwerk Ewlieni mill-Istati Membri. Dan jipprovdi perspettiva ta’ benefiċċji sinifikanti għall-proġetti kollha li jindirizzaw dawn il-punti ta’ konġestjoni tat-traffiku.

Fir-rigward tal-Fondi Strutturali u ta’ Investiment Ewropej, il-Kummissjoni taċċetta parzjalment din ir-rakkomandazzjoni. Fil-perjodu 2014-2020, il-proġetti dwar IWT se jikkontribwixxu għall-Għan Tematiku “il-promozzjoni ta’ trasport sostenibbli u t-tneħħija ta’ punti ta’ konġestjoni tat-traffiku fl-infrastrutturi tan-netwerks ewlenin”. Barra minn hekk, kondizzjonalità ex-ante marbuta mal-iżborz ta’ fondi hija l-eżistenza ta’ strateġija għat-trasport u taqsima dwar passaġġi navigabbli interni f’dik l-istrateġija. Madankollu, in-natura deċentralizzata tal-għażla tal-proġetti ma tippermettix lill-Kummissjoni tipprijoritizza fost il-proġetti eliġibbli magħżula mill-Istati Membri.

VII — Ir-Rakkomandazzjoni 2 (a)

Il-Kummissjoni taċċetta din ir-rakkomandazzjoni.

Il-Kummissjoni diġà wettqet l-ewwel analiżi li saret għal kull Kuritur tan-Netwerk Ewlieni individwali (l-istudji tal-kurituri) wara d-dħul fis-seħħ tar-Regolament il-ġdid tat-TEN-T. L-istudji tal-kurituri ma fihomx biss analiżi tas-suq tat-trasport iżda wkoll analiżi bir-reqqa tal-kuritur kollu, inkluża l-konformità tal-infrastruttura mar-rekwiżiti TEN-T. L-analiżi se jiġu rfinati aktar fl-2015/2016. Għat-TEN-T, inħatru koordinaturi Ewropej għal kull kuritur TEN-T.

VII — Ir-Rakkomandazzjoni 2 (b)

Il-Kummissjoni taċċetta din ir-rakkomandazzjoni.

Il-Kurituri tan-Netwerk Ewlenin huma l-għodda prinċipali għall-implimentazzjoni tan-netwerk ewlieni fiż-żmien miftiehem. Għad-disa’ Kurituri tan-Netwerk Ewlenin, il-Koordinatur Ewropew qed iħejji pjan ta’ ħidma, li jinkludi l-għanijiet tal-kurituri, inklużi dawk relatati mal-IWT, kif previst fir-Regolament 1315/2013. Dan se jintbagħat lill-Istati Membri għall-approvazzjoni. Huma ser jippreżentaw il-kummenti tagħhom, filwaqt li jqisu l-fattibbiltà tal-proġetti u r-restrizzjonijiet baġitarji.

Ladarba l-pjanijiet ta’ ħidma finali jiġu approvati mill-Istati Membri, id-deċiżjonijiet ta’ implimentazzjoni jistgħu jiġu miftehma magħhom.

VII — Ir-Rakkomandazzjoni 2 (c)

Il-Kummissjoni taċċetta din ir-rakkomandazzjoni.

Sa fejn huwa kkonċernat il-baċir tax-Xmara Danubju, l-Istati riparji huma impenjati li jirrappurtaw perjodikament dwar l-istatus u l-manutenzjoni tax-xmara lill-Kummissjoni tad-Danubju. Fil-livell tal-UE, ma jeżisti l-ebda impenn bħal dan.

Introduzzjoni

12

Il-Kummissjoni tixtieq iżżid li anke x-xmajjar u l-kanali b’karatteristiċi bi standards aktar baxxi jistgħu jiġu inklużi għall-finanzjament tat-titjieb tagħhom skont ir-rekwiżiti TEN-T.

Osservazzjonijiet

Tweġiba komuni għall-paragrafi 18 u 19

Il-Kummissjoni tqis li din il-konklużjoni hija riżultat tal-għażla tal-2001 bħala d-data bażi għall-paragun. Kien biss fl-2006 li l-Kummissjoni bdiet tappoġġa b’mod attiv it-trasport fil-passaġġi navigabbli interni bl-adozzjoni tal-programm NAIADES u kien minn dakinhar li beda jingħata finanzjament sostanzjali min-naħa tal-UE għal trasport fil-passaġġi navigabbli interni.

21

Il-ħidma li għaddejja tal-analiżi tal-kuritur se tipprovdi punt ta’ referenza għall-monitoraġġ futur tat-tneħħija tal-punti ta’ konġestjoni tat-traffiku għat-trasport għall-infrastruttura tat-trasport tal-IWT.

23 c)

Il-Kummissjoni tinnota li l-proġetti kienu eliġibbli u f’konformità mal-għanijiet tal-programmi rispettivi tagħhom.

Kaxxa 5 — It-tielet inċiż

Rigward il-proġett Ġermaniż marbut mat-tneħħija tal-punti ta’ konġestjoni tat-traffiku tad-Danubju, lill-awtoritajiet nazzjonali u reġjonali kompetenti ddeċidew li jagħżlu Varjant A minkejja inqas vantaġġi għal skopijiet ta’ navigazzjoni. Din id-deċiżjoni ttieħdet fuq bażi unilaterali mingħajr konsultazzjoni mas-servizzi tal-Kummissjoni Ewropea. Fl-2013, l-awtoritajiet Ġermaniż u tal-Bavarja nedew studju addizzjonali biex itejjbu s-soluzzjoni ta’ Varjant A.

Kaxxa 5 — Ir-raba’ inċiż

Bl-istess mod, wara l-istudju dwar it-titjib tal-kundizzjonijiet tan-navigabbiltà fuq in-naħa Ungeriża tad-Danubju, il-Gvern Ungeriż iddeċieda unilateralment li jwaqqaf l-iżviluppi mingħajr konsultazzjoni jew mingħajr ma qis ir-rakkomandazzjonijiet tal-istudju.

Tweġiba komuni għall-paragrafi 26 u 27

Il-Kummissjoni tagħraf il-problema tal-maturità tal-proposti għal proġetti TEN-T li għaddew u ħadet miżuri biex ittejjeb is-sitwazzjoni għall-perjodu ta’ pprogrammar li jmiss, kif rifless fl-approċċ il-ġdid tal-Faċilità Nikkollegaw l-Ewropa. Id-dokument ta’ gwida tal-Kummissjoni dwar it-trasport fil-passaġġi navigabbli interni u NATURA 2000 adottat fl-2012 għandhom jgħinu wkoll biex jindirizzaw il-kunsiderazzjonijiet ambjentali.

Tweġiba komuni għall-paragrafi 30 u 31

L-għan tat-titjib fl-infrastruttura tax-xmara kien tabilħaqq biex tiżdied l-attrattività tal-passaġġi navigabbli interni, anke jekk ir-rabta ma ġietx indikata espliċitament fid-dokumenti politiċi u strateġiċi kollha. Madankollu, il-Komunikazzjoni NAIADES II tagħmel rabta ċara bejn l-isfruttar tal-potenzjal tal-IWT u t-titjib tal-infrastruttura.

Barra minn hekk, ir-relazzjoni bejn id-domanda tas-suq għal trasport fI-IWT u t-tneħħija ta’ punti ta’ konġestjoni tat-traffiku mhijiex ċara u hemm wisq fatturi lil hinn mit-titjib tal-infrastruttura li jaffettwaw id-domanda tas-suq.

Il-Kummissjoni wettqet analiżi dettaljata tad-disa’ kurituri tat-trasport TEN-T identifikati fir-Regolament tal-Faċilità Nikkollegaw l-Ewropa, li hija livell tajjeb biex jiġu vvalutati l-kontribut tal-passaġġi navigabbli interni fil-kurituri multimodali u l-kostijiet u l-benefiċċji tat-titjib tal-passaġġi navigabbli interni.

Kaxxa 7

Il-White Papers jesprimu għanijiet politiċi mhux vinkolanti. Fejn possibbli u xieraq, l-għanijiet jintwerew ukoll b’miri kwantitattivi. Madankollu, il-miri politiċi (mhux vinkolanti) għal dan it-tul ta’ żmien u għal politiki wiesgħa bħal dawn normalment ma jkunux taħt il-kontroll sħiħ tal-Kummissjoni, pereż. it-tkabbir u ċ-ċaqliq tal-popolazzjoni, l-iżvilupp ekonomiku, il-preferenzi tan-nies, l-għażliet kummerċjali, eċċ. ilkoll għandhom rwol. Din il-kwistjoni ma tissolviex (pereż. f’dan il-każ b’rabta mat-trasport fuq il-passaġġi navigabbli interni biss) billi l-miri jsiru aktar speċifiċi.

Il-Kummissjoni tenfasizza li l-linji gwida tal-2013 jirrappreżentaw approċċ essenzjalment ġdid, bil-ħolqien ta’ netwerk ewlieni u komprensiv, b’rekwiżiti speċifiċi ta’ infrastruttura għan-netwerk kollu, b’dati ta’ mira legalment vinkolanti għall-implimentazzjoni u b’approċċ ta’ kuritur multimodali li jappoġġja l-implimentazzjoni. L-ebda minn dawn l-elementi ma kienu preżenti fil-linji gwida tal-2010. Fl-2013, il-Kummissjoni ssostitwiet enfasi fuq miri indikattivi kwantitattivi — li l-kisba tagħhom mhix taħt il-kontroll tal-politika tat-trasport tal-UE — b’enfasi fuq miri legalment vinkolanti stabbilit fil-livell tal-UE fir-rigward ta’ fatturi determinanti li jappoġġjaw it-trasport fil-passaġġi navigabbli interni u dak ferrovjarju.

33

Il-Kummissjoni taqbel mal-importanza ta’ strateġiji koordinati u konsistenti għat-trasport fil-passaġġi navigabbli interni.

Dan huwa l-ispirtu tar-Regolament TEN-T il-ġdid li jipprevedi l-ħolqien ta’ netwerk mifrux mal-UE kollha. L-għan tal-għodod għall-implimentazzjoni tan-netwerk ewlieni — il-Kurituri multimodali tan-Netwerk Ewlenin — immexxi minn Koordinaturi Ewropej għandu jipprovdi għal implimentazzjoni mifthiema u koordinata tan-netwerk ewlieni. Dan se jippermetti l-isfruttar tas-sinerġiji potenzjali u l-komplimentarjetà bejn l-azzjonijiet meħuda fil-livelli nazzjonali u fi ħdan programmi differenti.

35

Ara t-tweġiba tal-Kummissjoni għall-paragrafu 33.

Kaxxa 9 — It-tieni inċiż

L-analiżi ta’ PLATINA kkontribwixxiet għall-identifikazzjoni tal-prijoritajiet skont ir-Regolamenti tat-TEN-T/CEF, li għalihom żdied b’mod sostanzjali l-finanzjament tal-UE, b’mod partikolari meta jitqies ukoll l-użu ta’ strumenti finanzjarji. Il-finanzjament nazzjonali madankollu jibqa’ l-aktar sors importanti ta’ finanzjament u l-Istati Membri impenjaw ruħhom legalment li jimplimentaw in-netwerk ewlieni u b’hekk li jiffinanzjawh ukoll.

40 a)

Ara r-risposta tal-Kummissjoni għall-kaxxa 5

40 b)

skont il-Kummissjoni t-tkomplija ta’ proġetti oħra sabiex jintlaħqu l-għanijiet mixtieqa hija normali fl-implimentazzjoni ta’ programm meta proġett ċentrali jiffaċċja diffikultajiet fl-implimentazzjoni. Barra minn hekk, hija tqis li l-proġetti l-oħra implimentati kellhom impatt u fi gradi differenti tejbu n-navigabbilità.

41 b)

Il-politika ta’ koeżjoni tiffoka l-investimenti tagħha fuq reġjuni fil-bżonn u li jibqgħu lura fl-iżvilupp ekonomiku tagħhom. Għalhekk, l-għanijiet tat-trasport tal-merkanzija tqiesu b’mod korrispondenti għall-potenzjal u l-iżvilupp reġjonali tagħhom.

42

Iż-żewġ proġetti ta’ Prijorità 18 u 30 ġew identifikati fil-leġiżlazzjoni adottata mill-Parlament u l-Kunsill. Il-Kummissjoni fl-2007 iddeċidiet li taħtar koordinatur Ewropew.

Minn dak iż-żmien, il-Koordinatur Ewropew ħareġ rapport kull sena lill-Parlament li jindika l-progress li sar kull sena biex jissolvew il-punti ta’ konġestjoni tat-traffiku kkonċernati. Minħabba li kull ostaklu jxekkel il-kundizzjonijiet tajba ta’ navigabbiltà, kollha huma meqjusa importanti u l-Kummissjoni appoġġat il-progress fejn dan kien possibbli politikament, teknikament u finanzjarjament.

Il-Kummissjoni kkoordinat l-iżvilupp ta’ “Pjan Direttur ta’ Rijabilitazzjoni u Manutenzjoni għax-Xmara Danubju u t-tributarji navigabbli tagħha” fil-qafas tal-Istrateġija tal-UE għar-Reġjun tad-Danubju. Dan id-dokument, li tlesta f’Ottubru 2014, jidentifika l-punti ta’ konġestjoni tat-traffiku kollha u ġie approvat mill-Ministri tal-pajjiżi riparji. Ix-xogħol f’dan l-istadju għandu jkun li jipprijoritizza l-punti ta’ konġestjoni tat-traffiku biex jiddetermina dawk l-aktar urġenti.

43

Il-Kummissjoni Ewropea tiġbed l-attenzjoni li l-identifikazzjoni tan-netwerk ewlieni ġejja mill-metodoloġija applikata għall-mezzi kollha ta’ trasport. Kważi l-passaġġi navigabbli kollha ta’ importanza internazzjonali qatgħu taħt in-netwerk ewlieni ddefinit b’dan il-mod. Il-prijoritizzazzjoni għall-IWW fi ħdan in-Netwerk ewlieni tat-TEN-T se ssir fil-livell tal-implimentazzjoni tan-netwerk permezz tal-pjani ta’ ħidma tal-kurituri.

44

Ara t-tweġiba tal-Kummissjoni għall-paragrafu 41 (b).

45

Ix-xmajjar u l-kanali kollha ta’ importanza internazzjonali kif ikklassifikati fir-Regolament 1315/2013 huma ta’ prijorità għolja. Il-koordinazzjoni tal-implimentazzjoni tal-proġetti hija żgurata fil-qafas tal-Kurituri TEN-T.

46

Il-Kummissjoni taqbel li l-manutenzjoni tax-xmajjar hija aspett kruċjali tan-navigazzjoni interna.

Il-kwistjoni ta’ “manutenzjoni” tal-passaġġi navigabbli tqajmet għall-ewwel darba mill-programm NAIADES tal-2006. Sa dak iż-żmien kienet meqjusa kwistjoni ta’ kompetenza esklussiva tal-Istati Membri. Barra minn hekk, il-Politika Reġjonali daħħlet fis-seħħ l-Istrateġija tad-Danubju li ffukat bis-sħiħ fuq il-problema tal-manutenzjoni tal-kanali.

Il-Kummissjoni tixtieq tenfasizza li l-attivitajiet ta’ manutenzjoni jaqgħu taħt ir-responsabbiltà ta’ kull pajjiż riparju u fil-prinċipju ma jistgħux jiġu ffinanzjati mill-baġit tal-UE.

Fir-rigward tax-xmara Danubju, il-Kummissjoni ffaċilitat l-iffirmar mill-Ministri tat-Trasport, tal-Konklużjonijiet Ministerjali dwar l-applikazzjoni għall-Pjan Direttur ta’ Manutenzjoni u Riabilitazzjoni.

Ir-regolament il-ġdid tat-TEN-T jeħtieġ manutenzjoni tajba tal-infrastruttura tal-IWW (l-art.15.3(b) u jipprevedi l-possibbiltà ta’ finanzjament tal-akkwist tat-tagħmir tal-manutenzjoni.

47

Il-Kummissjoni tqis li biex tkun żgurta dwar l-effettività tal-manutenzjoni li ssir fuq livell ta’ Stat Membru jkun jeħtieġ bażi legali xierqa li bħalissa mhix prevista fir-Regolament il-ġdid tat-TEN-T.

Kaxxa 10 — L-ewwel inċiż

Mindu saret il-laqgħa msemmija mill-Qorti, fit-3 ta’ Diċembru 2014 saret it-tieni Laqgħa Ministerjali tal-Istati riparju tad-Danubju fi Brussel. Kienu preżenti l-Istati riparji kollha, inkluż il-Membri tal-UE u dawk mhux Membri tal-UE. Kollha kemm huma ffirmaw il-Konklużjonijiet lejn manutenzjoni koordinata u attivitajiet ta’ riabilitazzjoni, ħlief is-Serbja (li indikat li se tissieħeb fil-konklużjonijiet aktar ‘il quddiem) u l-Ungerija.

49

Ara t-tweġiba għall-paragrafu 47.

Konklużjonijiet u rakkomandazzjonijiet

50

Il-Kummissjoni tqis li l-effikaċja tal-istrateġiji ġiet ivvalutata skont miri politiċi ġenerali indikattivi li mhumiex taħt il-kontroll sħiħ tal-Kummissjoni. Fil-fatt, il-White Paper tal-2001 tesprimi miri politiċi mhux vinkolanti. Fejn possibbli u xieraq, l-miri jintwerew ukoll b’miri kwantitattivi. Madankollu, il-miri politiċi (mhux vinkolanti) għal tul ta’ żmien u għal politiki wiesgħa bħal dawn normalment ma jkunux taħt il-kontroll sħiħ tal-Kummissjoni, pereż. it-tkabbir u ċ-ċaqliq tal-popolazzjoni għandhom rwol, l-iżvilupp ekonomiku, il-preferenzi tan-nies, l-għażliet kummerċjali, eċċ. L-użu tal-IWT jiddependi fuq il-kompettività relattiva tiegħu meta mqabbel mat-trasport bit-triq u għalhekk jiddependi fuq ħafna fatturi inklużi l-prezz tal-fjuwil, il-kost lavorattiv u t-tassazzjoni.

Meta wieħed iqis l-evoluzzjoni mill-adozzjoni ta’ dokumenti tal-istrateġija, l-Kummissjoni tindika li l-progress ġenerali għandu jitkejjel skont xenarji bażi. Bħala xenarju bażi, il-White Paper tal-2001 enfasizzat ir-“riskju li l-ġarr tal-merkanzija bit-triq igawdi minn monopolju virtwali tat-trasport tal-merkanzija” jekk ma tittieħed l-ebda azzjoni fl-UE fil-futur. F’dan l-isfond, iż-żieda fis-sehem modali tat-trasport minn passaġġi fuq l-ilma interni tista’ titqies bħala żvilupp pożittiv.

Barra minn hekk, il-Kummissjoni tixtieq tenfasizza li, b’mod ġenerali, is-sehem modali tal-IWT żdied mill-2006, li kien punt ta’ bidla fil-politika tal-passaġġi fuq l-ilma interni tal-Kummissjoni, bl-adozzjoni tal-programm NAIADES u l-appoġġ finanzjarju miżjud għal proġetti tal-passaġġi fuq l-ilma interni mill-programm TEN-T

51

Il-Kummissjoni tqis li l-koordinazzjoni bejn l-Istati Membri hija essenzjali għall-iżvilupp tat-trasport minn passaġġi fuq l-ilma interni. Għal din ir-raġuni, twaqqfu l-kurituri multimodali tan-netwerk ewlieni permezz tal-Faċilità Nikkollegaw l-Ewropa flimkien mar-Regolament il-ġdid tat-TEN-T biex jappoġġaw l-implimentazzjoni koordinata tan-netwerk ewlieni tat-TEN-T.

52

Sal-2013, il-Kummissjoni ffukat l-appoġġ tagħha fuq dawk il-proġetti li huma l-aktar importanti għall-IWT, bħall-kanal Seine Scheldt jew it-titjib tat-taqsima Straubing-Vilshofen tad-Danubju.

Mill-2013 ’il quddiem, l-istabbiliment il-ġdid ibbażat fuq il-Kuritur tan-Netwerk Ewlieni, kif previst fir-Regolament 1315/2013 ser jippermetti aktar enfasi fuq il-benefiċċji tal-kurituri.

Ara wkoll it-tweġiba tal-Kummissjoni għall-paragrafu 50.

Rakkomandazzjoni 1 (a)

Il-Kummissjoni tappoġġja din ir-rakkomandazzjoni.

Rakkomandazzjoni 1 (b)

Għal strumenti ta’ finanzjament tat-TEN-T, il-Kummissjoni taċċetta din ir-rakkomandazzjoni u tqis li dan l-approċċ se jitjieb aktar permezz tal-implimentazzjoni tal-Kuritur tan-Netwerk Ewlieni, kif previst fir-Regolament 1315/2013. L-ewwel sejħa għal proposti taħt il-Faċilità Nikkollegaw l-Ewropa li għadha kif twaqqfet, tikkonċentra fuq it-tneħħija ta’ punti ta’ konġestjoni tat-traffiku u fuq il-bini tal-kollegamenti nieqsa fil-Kurituri tan-Netwerk Ewlenin. Ta’ min jinnota li sal-2030, jiġu indirizzati l-punti ta’ konġestjoni tat-traffiku kollha tan-netwerk Ewlieni mill-Istati Membri. Dan jipprovdi perspettiva ta’ benefiċċji sinifikanti għall-proġetti kollha li jindirizzaw dawn il-punti ta’ konġestjoni tat-traffiku.

Fir-rigward tal-Fondi Strutturali u ta’ Investiment Ewropej, il-Kummissjoni taċċetta parzjalment din ir-rakkomandazzjoni. Fil-perjodu 2014-2020, il-proġetti dwar IWT se jikkontribwixxu għall-Għan Tematiku “il-promozzjoni ta’ trasport sostenibbli u t-tneħħija ta’ punti ta’ konġestjoni tat-traffiku fl-infrastrutturi tan-netwerks ewlenin”. Barra minn hekk, kondizzjonalità ex-ante marbuta mal-iżborz ta’ fondi hija l-eżistenza ta’ strateġija għat-trasport u taqsima dwar passaġġi navigabbli interni f’dik l-istrateġija. Madankollu, in-natura deċentralizzata tal-għażla tal-proġetti ma tippermettix lill-Kummissjoni tipprijoritizza fost il-proġetti eliġibbli magħżula mill-Istati Membri.

53

Il-Kummissjoni tqis li l-istrateġiji tal-UE kienu sottostanzjati b’analiżi xierqa mwettqa fil-livell tal-UE. Analiżi kuritur b’kuritur mhijiex fl-ambitu tad-dokumenti tal-istrateġija għall-UE kollha. Barra minn hekk, ir-rwol potenzjali tat-trasport minn passaġġi fuq l-ilma interni fiċ-ċaqliq tat-traffiku bejn il-mezzi tat-trasport jiddependi fuq wisq fatturi barra l-kontroll dirett tal-politiki tat-trasport tal-UE biex jiġu stabbiliti miri kwantitattivi għal bidla modali għat-trasport lejn il-passaġġi fuq l-ilma interni.

Il-Kummissjoni taqbel li xi Stati Membri adottaw approċċ differenti għall-IWT, li hija waħda mir-raġunijiet għalfejn il-Kummissjoni pproponiet politika msaħħa tat-TEN-T.

54

Parti mir-raġuni għalfejn il-konċentrazzjoni fuq il-prijoritajiet imressqa mill-Kummissjoni kienet ineffettiva hija n-nuqqas ta’ impenn mill-Istati Membri.

Taħt il-Linji gwida l-ġodda tat-TEN-T, l-Istati Membri qablu li sal-2030 jimpenjaw ruħhom għall-implimentazzjoni tan-netwerks ewlenin kollha, inklużi l-passaġġi fuq l-ilma interni.

L-ewwel sejħa għal proposti taħt il-Faċilità Nikkollegaw l-Ewropa li għadha kif twaqqfet tippermetti l-iffinanzjar tal-akkwist ta’ tagħmir ta’ manutenzjoni, għalkemm l-attivitajiet ta’ manutenzjoni jibqgħu taħt ir-responsabilitajiet u l-baġits tal-Istati Membri.

Rakkomandazzjoni 2 (a)

Il-Kummissjoni taċċetta din ir-rakkomandazzjoni.

Il-Kummissjoni diġà wettqet l-ewwel analiżi għal kull Kuritur tan-Netwerk Ewlieni individwali (l-istudji tal-kurituri) wara d-dħul fis-seħħ tar-Regolament il-ġdid tat-TEN-T. L-istudji tal-kuritur ma fihomx biss analiżi tas-suq tat-trasport iżda wkoll analiżi bir-reqqa tal-kuritur kollu, inkluża l-konformità tal-infrastruttura mar-rekwiżiti TEN-T. L-analiżi se jiġu rfinati aktar fl-2015/2016. Għat-TEN-T, inħatru koordinaturi Ewropej għal kull kuritur TEN-T.

Rakkomandazzjoni 2 (b)

Il-Kummissjoni taċċetta din ir-rakkomandazzjoni.

Il-Kuritui tan-Netwerk Ewlienin huma l-għodda prinċipali għall-implimentazzjoni tan-netwerk ewlieni fiż-żmien miftiehem. Għad-disa’ Kurituri tan-Netwerk Ewlenin, il-Koordinatur Ewropew qed iħejji pjan ta’ ħidma, li jinkludi l-għanijiet tal-kurituri, inklużi dawk relatati mal-IWT, kif previst fir-Regolament 1315/2013. Dan se jintbagħat lill-Istati Membri għall-approvazzjoni. Huma ser jippreżentaw il-kummenti tagħhom, filwaqt li jqisu l-fattibbiltà tal-proġetti u r-restrizzjonijiet baġitarji.

Ladarba l-pjanijiet ta’ ħidma finali jiġu approvati mill-Istati Membri, id-deċiżjonijiet ta’ implimentazzjoni jistgħu jiġu miftehma magħhom.

Rakkomandazzjoni 2 (c)

Il-Kummissjoni taċċetta din ir-rakkomandazzjoni.

Sa fejn huwa kkonċernat il-baċir tax-Xmara Danubju, l-Istati riparji huma impenjati li jirrappurtaw perjodikament dwar l-istatus u l-manutenzjoni tax-xmara lill-Kummissjoni tad-Danubju. Fil-livell tal-UE, ma jeżisti l-ebda impenn bħal dan.

1Għal aktar dettalji dwar il-programm NAIADES, irreferi għall-Kaxxa 1.

QJ-AB-15-001-MT-E  ISSN 1977-5741

It-trasport minn passaġġi fuq l-ilma interni huwa wieħed mit-tliet modalitajiet prinċipali tat-trasport fuq l-art fl-Ewropa. Il-kapaċità tat-tagħbija importanti ta’ bastimenti tan-navigazzjoni interna li hija ekwivalenti għal mijiet ta’ trakkijiet tista’ tikkontribwixxi għat-tnaqqis fl-ispejjeż għat-trasport, fl-emissjonijiet u fit-tneħħija tal-konġestjoni mit-toroq.
B’dan ir-rapport, il-Qorti vvalutat jekk l-istrateġiji tal-UE għat-trasport minn passaġġi fuq l-ilma interni kinux koerenti u bbażati fuq analiżi rilevanti u komprensiva. Barra minn hekk, il-Qorti eżaminat jekk il-proġetti kkofinanzjati mill-baġit tal-UE kkontribwixxewx b’mod effettiv biex jiżdied is-sehem modali ta’ din il-modalità tat-trasport u jekk għenux fit-titjib tal-kundizzjonijiet ta’ navigabbiltà.